GUEST POST: Il-Bidla li qatt ma kienet – Riflessjonijiet ta' nazzjonalist imweġġa'

Mibgħutha minn xi ħadd li naf: Kulħadd kien qiegħed jistenna li din l-elezzjoni kienet ser tintrebaħ mill-Partit laburista.

Il-kwistjoni kienet biss fuq kemm kienet ser tkun kbira l-maġġġoranza.

Dalgħodu kollox kien beda juri li Joseph Muscat kien reġa ħareġ rebbieħ, u bdew ġejjin in-numri, 45,000, imbagħad 48,000, imbagħad aktar minn 51,000.

Rebħa kbira, li kessħitli demmi.

Mhux għax ma kontx qed nistenna dan ir-riżultat, imma ngħiduha kif inhi, li tara l-partit li tħobb jitlef b'dak il-mod, huwa umiljanti.

Apparti li kif qal tant tajjeb Arnold Cassola, din ir-rebħa se tkompli żżid l-arroganza ta' Muscat u tal-Partit Laburista, li minkejja li jilgħabha tal-umli, rebħa bħal din tkompli żżid mal-egomanija tiegħu.

Għal l-bid u ma kont se nikteb xejn, imma wara li xbajt nisma lit-tmexxija tal-PN tipprova ġġib elf skuża u argument, ħassejt li ma statx nibqa aktar b'ħalqi magħluq.

Nistqarr li minkejja li ma kontx ivvutajt għal Delia fl-2017, imma dalgħodu ħassejt li seta' kien għad fadallu post. Imma wara dak li ġara mal-ġurnata, inħoss li din "il-mixja" trid tieqaf hawn.

Huwa meħtieġ li l-mixja tal-PN iva tkompli, imma bi tmexxija ġdida .

Jeħtieġ li l-membri tal-Kunsill Ġeneral tal-Partit tagħna, jiġu f'sensihom u jirrealizzaw li l-partit issa mess il-qiegħ sew.

Allaħares wieħed jibda jikteb fuq il-ħafna suspetti li f'dawn ix-xhur xirfu fil-qlub u l-imħuħ ta' tant nies, li bħali j ħobbu lil Malta u 'l- PN .

Illum Joseph Muscat kellu żewġ raġunijiet għalfejn jiftaħ ix-xampanja.

Għaliex irnexxielu fejn l-ebda "leader" laburista kien dejjem falla.

Irnexxielu ikisser li l l – P artit N azzjonalista minn ġewwa.

U jekk int u taqra qed tiddejjaq, mela nisti e dnek ma tkomplix.

Għax ġej aktar.

Xbajt fl-aħħar xhur nisma allegazzjonijiet li nies preżenti fid-Dar Ċentrali xi darba setgħu kienu parti mill-PL.

Dawn jistgħu ikunu biss dillirju ta' xi uħud, imma tista tkun ukoll il-verita – kerha u makabra kemm trid – imma dejjem verita.

Jista jkun?

Qatt ma' niftakar lin-nazzjonalisti jiġġieldu bejniethom u jillitigaw qishom kelb u qattus daqskemm rajt mill-2017 'l hawn.

Minkejja li l-amministrazzjoni preżenti mhux qed titkellem bil-miftuħ, nafu x'inhu l-ħsieb li qed jirrenja fl-imħuħ ta' ħafna.

Ilkoll nafu kif il-media tal-Gvern L aburista bniet rumanz traġiku fuq il-qasma li hemm bejnietna in-nazzjonalisti – klikka ta' Busuttil kontra l-klikka ta' Delia — u vi ċ e -versa.

Mhux se nidħol fil-mertu ta' dan kollu.

Ilkoll għandna nagħmlu eżami sewwa tal-kuxjenza (jekk għadna nemmnu fiha).

Il-livell ta' ġlied u tgħawwir bejn supporters huwa tal-biża.

U qabel ma nirrikonoxxu li l-partit huwa mkisser b'dil-qasma kollha, il-partit mhux se jibda jieħu ir-ruħ.

Il-partitarji nazzjonalisti, qabel ma' huma partitarji ta' Ċ ikku, P eppu jew Kola, huwa partitarji, supporters, votanti (għidilhom li trid) tal-prinċipji li jħaddan il-Partit tagħna.

Partit li xi darba konna niftaħru li jagħmel parti mill-familja Demokristjana (illum mejta).

Partit li xi darba kellna vuċi anke barra u illum ħlief fil- P arlament Ewropew, issa tlifna dik il-vuċi.

Partit li xi darba kien hemm jimmilitaw fih nies b'ideat, imħuħ eċċellenti li sawru l-politika tal-partit.

U llum?

Illum tħares madwarek u tara partit mgħarraq fl-inkwiet tiegħu.

Partit immexxi minn nies (iktar minn Delia innifsu) li huma wisq marbuta mal-poter intern tal-partit, biex jaraw fhiex ġabu li l l -partit.

Il-Partit N azzjonalista li spiċċa idaħħak lin-nies bih, flok jirbaħ ir-rispett tagħhom.

Ejja ma nitqarrqux: kien hemm ħafna li minkejja li vvutaw PN, għamlu dan b'nofs qalb u b'diffikulta, u iva jien kont wieħed minnhom.

Il-mod "ġdid" li Adrian Delia kien wiegħed, falla bl-aktar mod ċar u skjett.

Iva, nemmen li f'dik il-maġġoranza laburista, hemm moħbija tant u tant pjaċiri, permessi, jobs mal-gvern, eċċ, eċċ. Għax il-poplu Malti fil-maġġoranza tiegħu sar poplu li jinxtara biċ-ċekkijiet, bil-jobs.

Imbagħad, min għad għandu prinċipji iħares lejn il-PN u ma' jara xejn ta' sugu, ta' sustanza.

Kultant bdejt nissuspetta li l- PN jieħu gost, hek k jagħti l-gambetti lilu innifsu.

U hemm fejn jibdew ġejjin id-dubji, kemm verament il- PN irid xi darba jerġa jkun fil-gvern.

Kemm it-tmexxija preżenti, tassew temmen fil-prinċipji li sawru l-partit.

Inħoss li jekk mhu ser isir xejn issa stess, allura il- PN huwa destinat li jibqa fl-oppożizzjoni għal ħafna u ħafna u ħafna snin.

Malta ma jixirqilhiex li jkollha oppożizzjoni hekk.

Aħna ma jixraqilniex li jkollna partit hekk.

Imma lkoll irridu inpoġġu idejna fuq qalbna u nagħmlu eżami sew tal-kuxjenza.

Ma nistgħux ma nammettux li l-elettorat tradizzjonalment nazzjonalista, huwa elettorat diffiċli, eżiġenti, u ħafna drabi kapriċċuż.

U dan ikompli jagħmilha aktar diffiċli li l-PN jerġa' jirbaħ lura l-voti.

Speċjalment meta n-naħa l-oħra donnu hemm bir bla qiegħ (li onestament nibqa' nsaqsi minn fejn qed jiġu dawk il-flus kollha).

Bir li minnu qed jixorbu nies li kienu anke jivvutaw lil- PN .

Inħalli barra lil-ex-nazzjonalisti li issa saru l-hekk imsejjħa "champagne socialists".

Dawn jibilgħu l-eluf, wara li użaw lil-partit għal l- għanijiet tagħhom, u issa remew kollox, ċaħdu kulma kienu jemmnu fih, ċaħdu ħbieb, kollegi, familjari.

Remew ġieħhom, u saru xejn aktar milli "merċenarji" li jagħmlu biss dak li jgħidulhom jagħmlu, basta ikomplu ipappuha.

U quddiem dan kollu x'għandha tkun it-tweġiba tal- PN ?

S'issa kollox juri li t-tmexxija preżenti qed tkompli twitti t-triq biex tibqa tmexxi hi.

Ejja nieqfu ftit.

Miniex qed ngħid li Adrian Delia u sħabu ma ħadmux, jew li ħlew il-ħin.

Lanqas ma jien qed ngħid li Clyde Puli u sħabu qagħad jilgħaq ix-xemx, jew li il-fantomatiku Jean Pierre Debono, baqa b'idu fuq żaqqu.

Imma dak li kienu wiegħdu lilna issa falla, kaput, finish, daqshekk.

Il-mod "ġdid" li ġie imwiegħed lilna nazzjonalisti, ma wassalna imkien.

U f'ġieħ is-sewwa, ejja ma ninsewx li issa kważi għaddew sentejn.

U mhux talli m'għamilna l-ebda progress, imma talli morna aktar u aktar lura.

U bħalissa stess in-"nazzjonalisti" qed ikomplu jikkustinjaw u jiġġieldu fuq facebook, whatsapp u l-bqija "u għax ta' dak u għax tal-ieħor, u għax tal-oħra u għax dik, għax l-ieħor, għax l-oħrajn.

Il-verita hi li kif jgħidu l-Ingliżi, il-partit tant maħbub tagħna, jinsab "in shambles" u donnu f'dan it-tunnel (ferm itwal minn dak li Muscat irid jagħmel bejn Malta u Għawdex) ma nistgħux naraw id-dawl.

Pero jekk irrid inkun onest, naqbel ma' diversi mill-punti li Adrian Delia qal illejla.

Il-PN irid jara kif se jitkellem aktar man-nies, kif ser iżomm liż-żagħżagħ, kif jiġbed uċuħ ġodda.

Imma biex isir dan neħtieġu mexxej ġdid u tmexxija ġdida .

Imma fuq kollox neħtieġu mentalità ġdida.

Ma jistax ikun inkomplu niġġieldu bejnietna.

Ma jistax ikun nibqgħu niżirgħu il-mibegħda kontra dak jew kontra l-ieħor.

Ma jistax ikun li min xi darba kien jimmilita fil-partit, issa lanqas jimpurtah xejn.

Ma jistax ikun li it-tmexxija preżenti tibqa għaddejja daqslikieku l-karozza tal- PN faqgħet tyre u issa back to normal.

Ma jistax ikun li fil-partit stess ikun hemm nies li moħħhom aktar x'ser jiggwadanjaw huma personalment aktar milli l-partit.

Ma jistax ikun li l-partitarji jibqgħu jirraġunaw daqslikieku l-mexxej huwa l-partit.

Min verament iħobb lil-Partit Nazzjonalista, issa għandu jgħid: Daqshekk biżżejjed.

Issa huwa meħtieġ li l-amministrazzjoni KOLLHA (inkluż nies li kienu hemm fit-telfiet kbar tal-2013 u 2017) iwarrbu.

Jeħtieġ li l-Kunsill Ġenerali tal-Partit u l-Grupp Parlamentari ifittxu jitlaqq għu u jittieħed vot fit-tmexxija kollha.

Ma jkunx ġust min iwaħħal din it-telfa kollha fuq Delia biss.

Delia ma kienx u mhuwiex waħdu.

Hemm Clyde Puli, Jean Pierre Debono, Kristy Debono, David Agius, Robert Arrigo u bella compagnia.

Biex ma nsemmux nies li hemm fil-media tal-partit.

Nies li l-kalkoli tagħhom ma damux m'għamluhom, u ħadmu biex jibqgħu minn fuq.

Il-Partit Nazzjonalista, imma fuq kollox Malta għandha bżonn oppożizzjoni vera, kredibbli, onesta (tassew), ċara, ħielsa.

Tmexxija bla ebda dell ikraħ fuqha.

Kien hemm wisq dellijiet qabel u wara l-ħatra tal-kap.

U l-PN kompla jżid dawn id-dellijiet.

Issa pero, hu l-mument li aħna n-nazzjonalisti nerġgħu nieħdu tassew f'idejna il-partit.

Jeħtieġ li ngħidu DAQSHEKK.

Daqshekk ġlied, kalunji, firda, mibgħeda, qasma tpattija, u tista' tibqa sejjer.

Daqshekk kapriċċi minna l-votanti.

Daqshekk skiet minna l-partitarji.

Issa tassew huwa l-mument li ngħidu grazzi ħafna lil min mexxa l-partit s'issa, pero times' up.

Il-mod ġdid qatt ma wasal.

Il-bidla qatt ma kienet.

Imma issa biżżejjed.

Nappella lill-membri kollha tal-Kunsill Ġenerali, tal-Eżekuttiv, tal-Amministrattiv, lill-partitarji kollha: Ejja inwaqqfu din il-ġirja lejn l-abbiss.

Ejja nieqfu, ejja nduru madwar mejda u nitkellmu.

Ejja nwaqqfu dak kollu li s'issa kien qiegħed jifridna.

Li kien kien.

Mhux faċli, vera.

Imma mhux impossibbli.

Jekk irridu li tassew il-PN jerġa jkun alternattiva kredibbli u joffri sfida lil gvern soċjalista preżenti, jeħtieġ li nieqfu.

Nirriflettu.

Nitkellmu.

Niddiskutu.

Inħabbtu l-ideat.

Imma flimkien.

Bis-serjeta.

Taħt kap ġdid jew ġdida.

Bi tmexxija ġdida.

Ejja naħtfu l-opportunita'.

Issa...qabel ma' jkun tard wisq għax wisq nibża li dan hu l-aħħar ċans għal-PN u għal pajjiżna.

Għax minkejja l-flus, eċċ, pajjiżna jinsab fix-xifer tal-abbiss.

Ejja ma nkunux aħna li nitfgħuh għal-isfe l. Ejja naħsbu, nirriflettu, niddiskutu u naġġixxu.

Issa hu l-waqt.

Jew issa jew qatt.

Previous: Qed jaħsbu li d-dnub issa ser jorqod Next: Kienet sammret il-musmar fuq rasu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kienet sammret il-musmar fuq rasu

Hekk kif indawwru l-attenzjoni tagħna minn fuq il-megalomanijaċi faxxisti u populisti li hawn ma saqajn id-demokrazija Maltija għall-megalomanijaċi faxxisti u populisti li qed jixirfu mal-Ewropa kollha b'riżultati oħrajn ħerġin mir-Renju Unit, l-Italja, l-Ungerija u oħrajn, se nħallikom bl-aħħar ħsieb dwar ir-riżultati li kellna f'Malta llum.

Adrian Delia leħaq kap tal-PN ftit aktar minn 19 il-xahar ilu.

Dak iż-żmien Daphne Caruana Galizia kienet kitbet dwar l-impatt ta' dan l-iżvilupp fuq l-appoġġ elettorali tal-PN.

L-analiżi tagħha taqbel ma' dak li seħħ illum.

Niftakru li qed nitkellmu hawn dwar Daphne Caruana Galizia.

Kienet tifhem sew il-mentalità tal-votanti Nazzjonalisti u dawk li qed imexxu lill-PN illum jagħmlu sewwa jekk jagħtu daqqa t'għajn lejn dak li kienet kitbet.

Link għall-post minn Running Commentary jinsab hawn.

Previous: GUEST POST: Il-Bidla li qatt ma kienet – Riflessjonijiet ta' nazzjonalist imweġġa' Next: Din hi sfida fil-konfront tat-tmexxija preżenti tal-PN window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Din hi sfida fil-konfront tat-tmexxija preżenti tal-PN

Alex Perici Calascione kien ikkontesta għat-tmexxija tal-PN flimkien ma' Frank Portelli, Chris Said u Adrian Delia.

Kien kiseb it-tielet post. Kemm għar-rebbieħa kif ukoll għat-telliefa, kampanji għat-tmexxija jistgħu iservu biex igħollu l-istatura tal-parteċipanti fit-tellieqa għaliex uħud minn dawn ikunu jafu li ċ-ċansijiet tagħhom ta' suċċess ikun minimu.

Madankollu, parteċipanti bħal dawn jittamaw li d-dinjità, il-presenza u l-imġieba tagħhom matul il-kampanja tqallagħlhom ir-rispett li jista' jitpartat aktar tard f'rwoli f'partit politiku.

Matul dik il-kampanja l-istatura ta' Alex Perici Calascione kibret flimkien ma' dik ta' Chris Said.

Matul l-ewwel xhur tat-tmexxija ta' Adrian Delia huwa żamm pass lura u evita konfronti ma' Adrian Delia fil-kriżijiet spissi li dan sab ruħu fihom kienet x'kienet il-fehma tiegħu dwar l-akkużi ta' vjolenza domestika fil-qorti fil-konfront tal-mexxej tal-PN, dwar l-istorja li kien taħt investigazzjoni dwar ħasil ta' flus maħmuġin jew dwar l-attentat biex ikeċċi l-mexxej ta' qablu dwar il-kwistjoni Egrant.

Jidher li r-riżultat elettorali tal-bieraħ serva biex Alex Perici Calascione jitkellem fil-beraħ.

Meta naqra post fil-Facebook bħal din, nintebaħ li hemm wisq aktar minn appell għar-raġuni.

Meta naqra frażi bħal "ħadd m'hu akbar mill-partit," nifhem li l-kittieb qed jisfida lill-kap tal-partit li mid-dehra jidhirlu li l-agħar riżultat elettorali fl-istorja tal-PN m'hix raġuni biżżejjed biex iwarrab.

Għalija dan il-kliem ifisser li Alex Perici Calascione jidhirlu li Adrian Delia għandu jfittex l-interessi tal-PN u jwarrab mit-tmexxija.

Issa jista' jagħti l-każ li jweġibni biex jgħidli li dan ma kienx il-ħsieb li xtaq iwassal.

Hu x'inhu, għad jasal żmien li fih d-diskors ma jibqax jiġi magħmud għaliex jidher li Adrian Delia mhux kapaċi jaqra' l-messaġġ li jkun jinsab bejn il-linji.

Previous: Kienet sammret il-musmar fuq rasu Next: GUEST POST: il-galoppini ta' Adrian Delia jeħtieġ li jifhmu dan li ġej window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: il-galoppini ta' Adrian Delia jeħtieġ li jifhmu dan li ġej

Guest Post miktub minn attivisti tal-PN magħruf minni: Mhux bi ħsiebni noqgħod nomgħodha.

Adrian Delia huwa l-akbar diżastru li l-PN seta' qatt sab ma' wiċċu.

L-elezzjoni ta' Roberta Metsola u ta' David Casa wriet li l-biċċa l-kbira tal-elettorat Nazzjonalista jinsab inkwetat bil-korruzzjoni u, b'mod aktar speċifiku, bl-assassinju ta' Daphne Caruana Galizia u t-tfittxija tal-ġustizzja għal Daphne.

Waqt li qegħdin tikkunslaw bil-fatt li Adrian Delia kien 'wiret' problema u tilef biss b'2000 vot aktar minn dak li tilef fl-2017, li m'inthomx tifhmu hu li hemm eluf ta' votanti li l-biċċa 'l kbira tal-votanti tagħkom li ma kienux jivvutaw PN li kieku ma kienx hemm l-ismijiet ta' dawn iż-żewġ kandidati stampati fuq il-polza tal-vot.

In-nies ivvutat għal dawn iż-żewġ MEPs minkejja li ma jaqblux mat-tmexxija.

Ejjew għall-grazzja tal-argument ngħidu li l-analiżi tiegħi m'hix totalment korretta u li nistgħu nassumu li nofs il-votanti Nazzjonalisti ma kinux jivvutaw PN li kieku ma kienx għal dawn iż-żewġ kandidati – bejn wieħed u ieħor dawn ikunu jammontaw għal madwar 30,000 inqas, li jfisser li tkun qed ittellaq f'elezzjoni ġenerali li fiha l-nies se tintalab tivvota biex fl-2022 Adrian Delia jsir Prim Ministru b'distakk ta' 72,000 vot.

Fl-2022 m'hu ser ikun hemm ebda raġuni jew motivazzjoni għala l-vot għandu jinxteħet favur il-PN jekk Adrian Delia jkun għadu kap tal-partit u jekk ma jkunx ġie sostitwit b'kandidat ieħor kompetenti u nadif.

Forsi jkun aħjar jekk nistennew ir-riżultat tal-elezzjonijiet tal-kunsilli lokali biex ikollna idea aħjar tad-distakk bejn iż-żewġ partiti u biex ma jibqgħux jivvintaw l-iskużi biex Adrian Delia iżomm postu.

X'aktar li r-riżultat ta' dawn l-elezzjonijiet se jkun ħafna aktar diżastruż għall-PN.

Nistennew u naraw.

Previous: Din hi sfida fil-konfront tat-tmexxija preżenti tal-PN Next: L-Avukat Ġenerali jirrifjuta li jgħasses fuq kontijiet bankarji tal-ħallelin imdaħħla fl-iskandlu tal-isptarijiet window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-Avukat Ġenerali jirrifjuta li jgħasses fuq kontijiet bankarji tal-ħallelin imdaħħla fl-iskandlu tal-isptarijiet

L-Avukat Ġenerali lill-qorti qalilha li mhux bi ħsiebu juża s-setgħat mogħtija lilu mil-liġi biex ikun jista' jgħasses kontijiet bankarji ta' dawk li huma suspettati li kellhom x'jaqsmu mal-iskandlu tal-bejgħ tal-isptarijiet lil VGH.

Illum huwa fakkar lill-Qorti li l-liġi tagħtih id-diskrezzjoni li jasal għal deċiżjoni bħal din u li m'għandu għalfejn jagħti spjegazzjonijiet jew kont lil ħadd jekk jiddeċiedi li ma jfittixx lil min ikun kiser il-liġijiet.

Ir-riposta ta' Peter Grech waslet wara li l-ġimgħa li għaddiet il-Maġistrat Claire Stafrace Zammit lill-Avukat Ġenerali infurmatu li Repubblika talbitu joħroġ ' monitoring order '.

Wara li Repubblika ppreżentat rikors urġenti nhar il-Ġimgħa wara nofsinhar, il-Maġistrat tat digriet ftit inqas minn siegħa wara li permezz tiegħu infurmat lill-Avukat Ġenerali li jeżisti suspett ta' " cover-up " u talbitu jagħmel użu mis-saħħa li tagħtih il-liġi biex dan il-" cover-up " ma jseħħx.

Repubblika għamlet it-talba tagħha bħala waħda supplimentarja għat-talba li kienet għamlet għat-tnedija ta' inkjesta dwar l-iskandlu VGH.

Ftit sigħat wara li Repubblika ppreżentat it-talba oriġinali tagħha, Sri Ram Tumuluri beda' l-proċess biex jagħlaq disa' mill-kumpanniji offshore li nħolqu biex jirċievu ħlasijiet mill-konċessjoni VGH f'Malta.

L-azzjonijiet ta' Sri Ram Tumuluri inkixfu minn The Shift News li kienet għamlet investigazzjoni dettaljata li kienet iddokumentat l-aspetti moħbija u mimlijin dellijiet tal-privatizzazzjoni VGH .

Repubblika talbet lill-Qorti tniedi nkjesta, msejsa fuq dawn l-investigazzjonijiet, dwar l-imġieba ta' Edward Scicluna, Chris Cardona u Konrad Mizzi.

Din il-talba għadha pendenti.

Fir-risposta li ppreżenta llum fil-qorti, l-Avukat Ġenerali ċaħad l-informazzjoni li xandret The Shift News u stqarr li "m'għandu ebda informazzjoni li jista' joqgħod fuqha u li tissodisfa il-ħtiġijiet tal-liġi li l-persuni li ġew indikati bħala persuni suspettati minn Repubblika ippruvaw iwettqu cover-up ".

L-aġir tal-Avukat Ġenerali se jippermetti lill-ħallelin li jkomplu jgħadduha lixxa hekk kif l-awtorità tal-infurzar tal-liġijiet ta' Malta ddaħħal rasha fir-ramel u ċċaħħad lilha nnifisha mis-setgħat mogħtija lilha bil-liġi biex twaqqaf reati kriminali ta' natura finanzjarja milli jseħħu.

Din l-istorja titfa' dawl fuq in-nuqqasijiet kbar li hemm fl-infurzar tal-liġijiet meta reati kriminali li fihom ikunu imdaħħla l-politiċi ma jiġux investigati għaliex il-persuna li jkollu s-setgħa li tmexxi kontrihom – jiġifieri Peter Grech — ġġib ruħħa bħallikieku kienet l-avukat tagħhom.

L-ewwel nett, skont il-liġi l-Avukat Ġenerali huwa wkoll iċ- Chairman tal-aġenzija tal- financial intelligence , jiġifieri l- FIAU.

Ir-rifjut tal-Avukat Ġenerali li juża s-setgħat tiegħu biex jagħmel l-għassa fuq ħlasijiet li jkunu rċievew persuni suspettati ta' reati finanzjarji huwa sinjal ċar tal-livelli baxxi tal- ' intelligence gathering ' u tal-proċeduri tal-FIAU. it-tieni, l-Avukat Ġenerali qed jirrepeti l-ħrafa li s-suspett li seta' seħħ reat m'huwiex biżżejjed biex jibda' investigazzjoni.

L-avukat Ġenerali bħal donnu qed ifisser li "informazzjoni li tista' tistrieħ fuqha" hi evidenza li tkun biżżejjed biex tikkundanna lil xi ħadd mingħajr il-ħtieġa li ssir investigazzjoni minnu, mill-pulizija jew mill-FIAU.

It-tielet, l-Avukat Ġenerali qed juri ħeġġa żejda biex jiddefendi d-diskrezzjoni li tagħtih il-Kostituzzjoni li tgħid li m'huwa kontabbli lejn ħadd fejn jidħlu kwistjonijiet ta' natura kriminali.

Dan ifisser li anki li kieku kellu jieħu deċiżjoni ħażina u li jippermetti lill-kriminali jgħadduha lixxa, ma jista' għalih ħadd.

Id-diskrezzjoni mogħtija lill-Avukat Ġenerali mill-Kostituzzjoni tippreżumi li huwa għandu jaġixxi fl-aħjar interessi tal-ġustizzja.

Saħansitra anki d-deċiżjonijiet tal-ogħla qrati tagħna jistgħu jiġu mwarrba fl-appell minn awtoritajiet aktar għoljin.

Bħalma kull deċiżjoni ta' maġistrat dwar jekk persuna għandux jiġi kundannat jew le tista' titwarrab fl-appell, deċiżjoni tal-Avukat Ġenerali dwar jekk għandux imexxi kriminalment jew le — jew anki dwar jekk għandhomx jinbdew proċeduri biex ma jseħħx reat kriminali – għandha wkoll tkun soġġetta għal appell.

Il-fatt hu li d-diskrezzjoni tal-Avukat Ġenerali m'hix appellabbli.

Dan id-difett tkellmu dwaru tal-Kummissjoni ta' Venezja iżda l-gvern ma riedx idaħħal appelli fuq deċiżjonijiet tal-Avukat Ġenerali.

It-tibdiliet proposti mill-gvern iħallu barra dak li pproponiet il-Kummissjoni ta' Venezja dwar dan il-punt.

Bis-saħħa t'hekk l-impunità tkun garantita għax l-Avukat Ġenerali jista' jkompli jirrifjuta li jinvestiga jew li jmexxi kriminalment kontra ministri tal-gvern u kontra l-ħbieb korrotti tagħhom.

Dan huwa eżempju ieħor tal-kollass tas-saltna tad-dritt.

Previous: GUEST POST: il-galoppini ta' Adrian Delia jeħtieġ li jifhmu dan li ġej Next: GUEST POST: Eks strateġista tal-PN igħarbel in-numri window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Eks strateġista tal-PN igħarbel in-numri

Dan il-Guest Post inkiteb minn eks uffiċjal anzjan tal-PN magħruf minni.

Huwa iżgħar milli forsi taħsbu li hu u għandu aktar esperjenza milli jtik x'tifhem li għandu.

L-elezzjonijiet għall-Parlament Ewropew ġew u marru.

B'differenza għall-elezzjonijiet ta' qabel, ma kontx involut.

Madankollu ma stajt ma niftakarx b'nostalġija f'dawk is-sigħat li qattajt fil-kwartier tal-Partit naħdem fi ħdan l-ELCOM u fi ħdan strutturi oħrajn.

Ma stajtx ma niftakarx fil-qawmien bikri u fil-belgħat tal-kafè li kont nieħu fil-Każin qabel naqbad triqti biex nissiġilla l-kaxxi tal-voti.

Ma stajtx ma niftakarx fil-mijiet ta' persuni li rikkibt biex neħodhom jivvutaw.

Ftakart f'ħafna affarijiet u mort nivvota tard b'nofs qalb.

Iddeċidejt li nivvota għaliex ma ridtx li jbatu David Casa u Roberta Metsola li tant kienu ħadmu qatigħ f'dawn l-aħħar 5 snin u b'mod partikolari f'dawn l-aħħar sentejn meta tħallew fil-ġenb jaqdfu għal rashom minn tal-hekk imsejjaħ "Mod Ġdid".

Għalhekk fit- 20:30 mort nivvota , ivvutajt 1 & 2 u tlaqt 'il barra.

Qatt ma niftakar li vvutajt daqshekk f'ħakka t'għajn – lanqas fir-referendum.

Issa li r-riżultat qed jiġi mgħarbel miż-żewġ partiti (għalkemm tal-Mod Ġdid jidhru li qed jinjoraw il-messaġġ li ntbagħtilhom), deherli li kelli naqsam ftit ħsibijiet minn tiegħi – b'mod partikolari dwar kif tal-Mod Ġdid iddeċidew li jippruvaw jimminaw lil David Casa biex jilħaq floku Frank Psaila, eks partitarju Laburista li għal darb'oħra ma ħasibhiex darbtejn biex jagħmel dawra durella biex jaqdi l-ħtiġijiet tiegħu – ċertament m'huwiex it-tip ta' persuna li kien imissu tela' fil-Parlament Ewropew.

Ma nista' qatt nivvota għal xi ħadd li mhux kapaċi jaħseb b'moħħu u jħalli lil ħaddieħor jaħseb għalih.

L-ewwel: Frank Psaila beda' l-kampanja tiegħu madwar sentejn ilu – u dan mingħajr l-approvazzjoni uffiċjali ta' xi organu tal-partit.

Ħaġa bħal din kienet diġà barra minn lokha.

It-tieni: Dan ma setax fisser ħlief li l-pjan biex jittajjar David Casa kien diġà ilu li beda' madwar sentejn ilu, pjan li spiċċa biex falla bl-ikraħ.

It-tielet: Frank Psaila tħalla sal-aħħar tal-kampanja jippreżenta programm fuq NET TV.

Dan ma kienx normali.

Skont l-Awtorità tax-Xandir, ftit qabel elezzjoni l-kandidati elettorali għandhom jieqfu jxandru programmi tagħhom fuq it-televiżjoni.

Tabilħaqq Jerome Caruana Cilia kien twaqqaf u kien ġie sostitwit minn Karl Gouder.

Jerome Caruana Cilia kien kandidat fuq Ħal Qormi (id-distrett ta' Clyde Puli).

Il-mistoqsijiet li jberrnu fl-imħuħ huma dawn: Jerome Caruana Cilia il-għala twaqqaf ixandar filwaqt li Frank Psaila kompla għaddej?

L-Awtorità tax-Xandir lil Frank Psaila talbitu jieqaf ixandar jew le?

U jekk talbitu jieqaf milli jxandar, tal-PN injoraw l-ordni u ħallsu l-multa?

Jekk dan kien il-każ, x'kien l-ammont li tħallas?

Ir-raba': filwaqt li Frank Psaila ġab mat-13,000 vot, David Casa ġab madwar 20,000.

Differenza ta' 7,000 vot.

Irriżulta li dik is-sezzjoni ta' votanti Nazzjonalisti li l-istrateġisti tal-PN ħasbu li kienu ser jivvutaw lil Frank Psaila – il-favorit tat-tmexxija – xorta waħda vvutaw għal David Casa u d-differenza bejniethom kienet ta' madwar 7000 vot.

Huwa ċar li, tul dawn l-aħħar sentejn, din is-sezzjoni ta' votanti naqset sewwa fin-numru u jew ma kienitx numeruża biżżejjed jew inkella ma kinitx lesta li titmexxa minn imneħirha mit-tmexxija tal-partit dwar il-mod kif kellha tivvota.

Issa ejjew ngħarblu l-voti żejda u kif tqassmu dawk trasferibbli.

Meta l-voti żejda (jiġifieri lil hinn mill-kwota) ta' Roberta Metsola tqassmu lill-kandidati l-oħrajn, David Casa wiret aktar mid-doppju tal-voti minn dawk li wiret Frank Psaila.

Tabilħaqq, kull meta ġie eliminat kandidat tal-PN, il-biċċa 'l kbira ta' dawk il-voti intirtu minn David Casa u mhux minn Frank Psaila.

Forsi hawn min igħid li dan seta' ġara' minħabba l-ordni alfabetika tal-kunjomijiet taż-żewġ kandidati, iżda l-eċċezzjoni għal din ix-xejra tkompli tikkonferma li dan ma kienx il-każ.

Meta ġie eliminat Dione Borg, Frank Psaila wiret aktar voti minn David Casa.

Min ivvota lil Dione Borg mexa fuq id-direttivi tad-Dar Ċentrali għaliex Dione Borg kien kandidat ieħor li kien qed jiġi mbuttat mill-Partit bil-għan aħħari li jittajjar David Casa.

Anki meta waqgħu l-kandidati indipendenti, David kompla wiret aktar voti mingħandhom – dan il-fatt ikompli jikkonferma li kien hemm numru mhux ħażin ta' votanti li ma kinux lesti li jagħtu l-ewwel preferenza lill-PN iżda mbagħad komplew jivvutaw fuq il-kandidati Nazzjonalisti.

Din ma kienet xejn ħlief sfida ċara lil Adrian Delia.

Per eżempju, agħtu ħarsa lejn il-voti li ġabu Alleanza Bidla u l-Partit Demokratiku: meta ġie eliminat Godfrey Farrugia, ix-xejra tal-wirt tal-voti kienet lejn kandidat wieħed.

David Casa wiret kważi 400 vot; Frank Psaila wiret 85 vot biss.

Meta Cami Appelgren ġiet eliminata, David Casa wiret 900 vot filwaqt li Frank Psaila wiret 185 vot biss.

F'din l-elezzjoni, tad-Dar Ċentrali minflok immiraw l-istrateġija tagħhom biex jissuperaw lil tal-Labour, dawwru l-kanuni tagħhom fuq David Casa u dan tal lit-tmexxija tal-PN tfiha hekk kif għamel sforzi kbar biex ikun Oppożizzjoni għall-gvern effettiva.

U spiċċaw ma rnexxilhomx itellgħu lill-benjamin tagħhom Frank Psaila.

Għandi nifhem li dan il-logħob strateġiku lagħbuh ukoll fl-elezzjonijiet tal-kunsilli lokali.

Ir-riżultati ta' dawn l-elezzjonijiet se jitfgħu dawl fuq is-suċċess jew in-nuqqas tiegħu ta' dawk li kienu qed jaħmu l-pjanijiet fid-Dar Ċentrali.

Dawn il-voti għad iridu jingħaddu u nitkellmu dwar dawn ir-riżultati aktar il-quddiem.

Previous: L-Avukat Ġenerali jirrifjuta li jgħasses fuq kontijiet bankarji tal-ħallelin imdaħħla fl-iskandlu tal-isptarijiet Next: Jaqaw Jean Pierre Debono se jmur igħix Għawdex? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jaqaw Jean Pierre Debono se jmur igħix Għawdex?

Ir-riżenja ta' David Stellini mill-Parlament (se nikteb dwar din l-aħbar dalwaqt) ħolqot vojt li jrid jimtela' fil-Grupp Parlamentari tal-PN.

David Stellini kien ġie elett f'elezzjoni każwali meta Marthese Portelli telgħet minn żewġ distretti u kellha ċċedi wieħed minnhom.

Dan ifisser li l-vojt jrid jimtela' minn xi ħadd li jintagħżel mill-partit politiku li minnu jagħmel parti d-deputat parlamentari li jkun irriżenja.

Fit-teorija, hi affari tal-PN dwar min għandu jagħżel biex ipoġġi fis-siġġu ta' Stellini.

Iżda l-PN ta' bilfors ikollu jagħmel ċerti kalkoli qabel jagħmel l-għażla.

B'xorti ħażina, il-kriterji tal-għażla m'humiex "min huwa l-aħjar" biex jieħu post Stellini.

Membru parlamentari jtellgħu l-elettorat indipendentement minn kull kriterju oġġettiv ta' kompetenza.

Għaldaqstant partit politiku jkollu jagħżel, mhux skond il-kriterju dwar min hu jew min hi l-aħjar persuna biex timla' l-vojt li jkun ħalla deputat li jkun irriżenja (għażla bħal din issir biss meta jintgħażlu l-kandidati għall-elezzjoni) iżda skond l-elettorat lil min kien jagħżel li kieku kellu jingħata l-opportunità li jagħmel dan.

Għalhekk il-"ġustizzja" jkollha rwol akbar f'każijiet bħal dawn u ħafna drabi jintagħżel il-kandidat li jkun fil-lista u li jkun imissu li jitla' għax ikollu numru ta' voti akbar minn tal-oħrajn.

Il-kandidat li ġab l-aktar voti minn fost dawk li ma telgħux fid-distrett ta' David Stellini huwa Kevin Cutajar, avukat li serva fil-kunsill tal-lokalità tiegħu għan-nom tal-PN għal diversi snin.

Illum deheru diversi posts li għamlu ħbieb ta' Kevin Cutajar li fihom tkellmu dwar il-kwalitajiet tiegħu u l-fatt li, minkejja diżabilità tiegħu – huwa bniedem nieqes mid-dawl – wera' li huwa politiku kapaċi u membru ewlieni tal-komunità fejn igħix.

Jien naqbel ma' dan ir-raġunar.

Iżda anki li kieku ma kellux dawn il-kwalitajiet kollha, xorta waħda jmiss lilu biex jirrappreżenta lill-elettorat Għawdxi bħala t-tielet preferenza tagħhom wara David Stellini u Marthese Portelli.

Il-PN bħal donnu qed jikkunsidra li jeqred l-għażla tal-elettorat.

It-tmexxija tal-PN, hi u tirribatti s-sejħiet għar-riżenja ta' Adrian Delia b'diskors ripetut li dan kien ġie elett demokratikament – bħallikieku elezzjoni demokratika tagħtik id-dritt li żżomm postok għal għomrok – tidher li qiegħda tikkunsidra li tinjora l-għażla demokratika tal-elettorat Għawdxi u dan għal raġunijiet purament tattiċi.

Issa nafu li bħalissa s-sitwazzjoni tal-PN f'Għawdex m'hix waħda mill-aqwa.

Ir-raġuni li d-deputati parlamentari tagħna jittellgħu minn 13 il-distrett elettorali hi li, bejn wieħed u ieħor, il-popolazzjoni ta' Għawdex hi ekwivalenti għal wieħed minn tnax ta' Malta u d-distretti tfasslu biex jiżguraw li kull rokna tal-gżejjer Maltin tkun rappreżentata fil-Parlament.

Fil-każ ta' Għawdex dan huwa mill-aktar rilevanti.

F'Malta huwa meħtieġ li jkun hemm rappreżentanza adegwata għall-inħawi taż-żewġ portijiet, għan-nofsinhar tal-pajjiż, għaż-żona agrikola tal-punent u għaż-żona tat-tramuntana.

Iżda d-differenza bejn iż-żoni f'Malta m'hix daqstant kbira daqs id-differenzi li jeżistu f'Għawdex minħabba l-insularità doppja u l-identità distinta tal-gżira.

Għal snin twal il-PN dan fehmu: f'Malta mhux diffiċli għal bniedem li joqgħod f'lokalità li jirrappreżenta l-elettorat f'lokalità oħra.

Iżda bħala regola l-Għawdxin itellgħu lill-Għawdxin għar-raġuni li ħadd daqs l-Għawdxin stess ma jista' jifhem il-ħtiġijiet u l-interessi tagħhom.

Li kieku l-PN kellu jiddeċiedi li jagħżel Malti biex jieħu post David Stellini, ikun qed juri stmerrija għall-ħtiġijiet tal-Għawdxin.

Madankollu jidher li s-siġġu parlamentari ta' David Stellini ġie "mwiegħed" lil Jean Pierre Debono bħala tpattija għas-sagrifiċċju li kien għamel meta lil Adrian Delia għamillu l-wisa' biex seta' jieħu postu fil-Parlament hekk kif leħaq mexxej tal-partit.

Ma nafx dan hux minnu jew le, iżda l-fatt li xi deputati parlamentari u attivisti diġà bdew jagħtu "merħba" prematura fil-Parlament lil Kevin Cutajar huwa indikazzjoni ċara li teżisti taqtiegħa interna dwar din il-kwistjoni.

Jean Pierre Debono jkun għażla aħjar mill-għażla ta' Kevin Cutajar?

Ma naħsibx li l-kwistjoni għandha tkun imsejsa fuq min minnhom ikun l-aħjar.

Il-qofol tal-kwistjoni hi li, jekk huwa minnu li siġġu parlamentari ġie "mwiegħed" f'nofs taqtiegħa interna għas-setgħa, dan ifisser li l-klijenteliżmu se nkunu niżżilnih għal livell baxx ieħor.

Il-votanti Nazzjonalisti Għawdxin għandhom dritt għal rappreżentanza adegwata minn persuna li tgħix fosthom.

Jew dawn ser ikollhom joqgħodu jmorru sa Ħaż-Żebbuġ biex ikellmu lid-deputat tagħhom?

Previous: GUEST POST: Eks strateġista tal-PN igħarbel in-numri Next: Kumitat tal-Kunsill tal-Ewropa jiċħad mal-50 emenda tal-gvern Malti: adottat rapport bi kritika ħarxa ġmielha window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Seħħet ċaqlieqa fost l-elettorat

Sa ċertu punt, il-Kunsill Lokali tal-Belt Valletta għandu biss importanza simbolika.

F'termini elettorali, f'din il-lokalità m'hemmx kwantità kbira ta' voti u l-kunsill lokali tal-belt kapitali għandu s-setgħat tiegħu limitati bħalma huma limitati wkoll tal-kunsilli l-oħrajn.

Madankollu l-uġigħ jinħass xorta waħda.

Fl-aħħar mill-aħħar, l-elezzjoni f'din il-lokalità spiċċat battalja bejn tnejn – Alfred Zammit u Ray Azzopardi – dwar min minnhom kellu jilħaq Sindku u Viċi-Sindku.

It-tellieqa spiċċa biex rebbaħha Alfred Zammit.

Tellieqa li ma kienet xejn ħlief monument għall-medjokrità li teżisti fil-ħajja pubblika Maltija.

Ftit xhur ilu l-Viċi-Sindku l-ġdid irsista kemm felaħ biex "jipprojbixxi" l-protesti quddiem il-Mafkar tal-Assedju l-Kbir u kien saħansitra refa' jdejh fuq xi protestanti, inklużi fuq membri tal-familja ta' Daphne Caruana Galizia talli dawn kellhom l-ardir li jirfsu fuq il-paviment tal-misraħ "tiegħu".

M'hemmx dubju li ninsabu fuq l-għatba ta' żminijiet interessanti.

U dan mhux għax il-ġrajjiet li għaddejna minnhom fl-imgħoddi kienu ħallewna b'idejna fuq żaqqna.

Fit-tellieqa bejn il-partiti, il-PN baqa' jaqla' d-daqqiet kontinwi u qed isib ruħu bla saħħa li jilqa' għalihom.

Il-PN jinsab fil-qiegħ nett.

Iżda minkejja li l-PN bħalissa jinsab imdawwar b'ħafna tifrik, tfaċċaw ukoll f'nofs it-tifrik xi ftit raġġi tax-xemx.

Ir-riżultati tal-elezzjonijiet Ewropej u lokali jindikaw li seħħet ċaqlieqa fost l-elettorat.

Nieħdu l-elezzjoni li saret f'Ħal Balzan li ntrebħet mill-PN 4-1.

Għalkemm dan ir-riżultat kien mistenni, li hu sinjifikanti huwa l-fatt li dak li kien il-Viċi Sindku tal-lokalità, ċertu Andrè Grech, baqa' l-art.

Dan kien ħadha drawwa li joħroġ jikkritika b'mod feroċi li kull minn kien jażżarda – bħalma ta' sikwit ażżardajt jien permess ta' din il- website – jikteb b'mod kritiku dwar Adrian Delia.

Andrè Grech iridha ta' wieħed mill-galoppini ewlenin tal-mexxej "demokratikament elett" (ara li ma tmorrux tinsewha din!) tal-PN u paladin tat-"tmexxija" tal-mod ġdid tal-PN.

Bil-vot tagħhom, ir-residenti ta' Ħal Balzan lil Andrè Grech għadhom kemm bgħatuh jixxejjer.

Għall-erwieħ: tgħidx kemm jidhru sbieħ aktar mis-soltu il-ftit raġġi tax-xemx li jitfaċċaw meta jkun qed jinżel dulluvju.

Kien ħafna aktar ta' sinjifikat ir-riżultat tal-elezzjoni fil-lokalità kbira ta' San Pawl il-Baħar li ntrebaħ minn tal-Labour.

L-istess ġara' fil-Mellieħa.

Għall-elezzjoni f'San Pawl il-Baħar, l-istrateġisti tal-PN imbuttaw il-kandidatura ta' Anthony Delia, ħu l-kap tal-partit.

Iżda xorta waħda fallielhom.

F'din il-lokalità, l-kunjom Delia ma serviex biex ħajjar lill-votanti biex jivvutaw PN – pjuttost serva biex naffarhom aktar.

Make your voice heard.

Use your vote wisely.

Geplaatst door Anthony Delia op Zaterdag 2 maart 2019 Issa jien naf li kunjomi Delia wkoll u fl-elezzjonijiet jien ukoll ma qtajtx wisq sandar u dan ferm qabel tfaċċa fix-xena Adrian Delia.

Nirsisti kemm nirsisti, ċert li saħansitra lanqas f'kumitat ta' każin tal-boċċi m'jien kapaċi li nitla' elett.

Iżda jibqa' l-fatt li jeżisti sinjifikat fundamentali: dan kollu jirrifletti ruħu wkoll fil-falliment ta' dawk il-kandidati li fl-elezzjoni għall-Parlament Ewropew identifikaw ruħħom mat-"tmexxija" tal-PN u fis-suċċess ta' dawk il-kandidati li naqsu li jidentifikaw ruħħom b'dan il-mod.

Matul il-kampanja elettorali, kien hemm kandidati tal-PN għall-elezzjoni Ewropea li ħasbu għal xawwathom u forsi gidmu xi ftit ilsienhom u dan biex ma jidhrux koroh ma' dawk ta' madwar it-tnexxija.

Naturalment beżgħu li jekk jidhru li huma ostili jew kritiċi lejn it-"tmexxija", il-partitarji kienu jpattuhielhom bil-vot tagħhom.

Matul il-kampanja, David Casa u Roberta Metsola kellhom jitbissmu u jissaportu: m'għandniex xi ngħidu, kienu beżgħana li ma jidhrux bħala kandidati li qed iżommu passi 'l bogħod mill-ġerarkija uffiċjali tal-partit.

U dan il-fatt seta' tellifhom il-voti ta' dawk li l-idea li jkun hemm xi ħadd bħal Adrian Delia jmexxi lill-PN ma togħġobhom xejn.

Madankollu, minkejja d-delikatezza tas-sitwazzjoni, David Casa u Roberta Metsola rnexxielhom iġibuha żewġ.

Jista' jagħti l-każ li, minn issa 'l quddiem, se jkun hemm aktar u aktar membri parlamentari, membri tal-eżekuttiv u dawk tal-kunsill ġenerali tal-PN li ser jintebħu li isem Adrian Delia m'huwiex wieħed li jiġbed in-nies u li jista' jagħti l-każ li jkun jeħtieġ li jabbandunaw il-vapur biex ma jispiċċawx jegħrqu miegħu huma wkoll.

Huwa ċar li l-elettorat ġab ruħu b'għaqal li żgur ma kienx mistenni minn ċerti politiċi fi ħdan il-PN.

L-elettorat wera' li lil dawk ta' madwar Adrian Delia xejn m'hu qed jarahom ħelwin u bis-saħħa t'hekk jista' jagħti l-każ li politikament x'uħud jibdew jaħsbu għal rashom biex f'għajnejn in-nies ma jidhrux li huma qrib tiegħu.

M'għandniex xi ngħidu, dan kollu ma jfissirx li huwa inevitabbli li fi ħdan il-PN ser issir xi bidla mill-lum għall-għada.

Adrian Delia u tal-klikka ġewwinija ta' madwaru ma jidhirx li qed jaħsbu biex jabbandunaw il-vapur.

Iżda fix-xifer ta' din il-klikka ta' ġewwa, hemm klikka oħra u fost dawn hemm dawk li ma rnexxielhomx jitilgħu fil-Parlament Ewropew jew inkella f'xi Kunsill Lokali.

Waħda tal-aħħar: Natius Farrugia, li kien mexxa marmalja li segwiet lil Daphne Caruana Galizia f'triq fir-Rabat u li, ħmistax wara l-assassinju tagħha, kien għadda rimarki dispreġġjattivi dwarha fil- Facebook page ta' Jean Claude Micallef meta dan l-għaref kien kiteb li wara mewtha ma kienx jistħoqqilha rispett, spiċċa qala' tumakka mingħand il-votanti Laburisti Żrieraq għax issa ma jistax jibqa' jservi ta' Sindku.

Ħaqqu.

Previous: Kumitat tal-Kunsill tal-Ewropa jiċħad mal-50 emenda tal-gvern Malti: adottat rapport bi kritika ħarxa ġmielha Next: Biex issib tarf tagħha, problema trid tkun fhimtha window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-vot ta' fiduċja li ser jittieħed fil-Kunsill Ġenerali "m'huwiex imsejjes fuq it-trasparenza u s-sewwa" – il-firmatarji

Dawk li qed imexxu l-mozzjoni ta" fiduċja dwar Adrian Delia qed jilmentaw fil-beraħ li s-Segretarju Ġenerali tal-PN Clyde Puli qed jisfida l-ordnijiet tal-Kumitat Eżekuttiv dwar it-termini ta' riferenza tal-kunsill ġenerali li ser jissejjaħ fis-27 ta' Lulju.

Laqgħa tal-Kunsill Ġenerali ssejħet wara li aktar minn 150 firmatarju talbu li din tissejjaħ.

Madankollu, l-amministrazzjoni tal-Partit qalet li fil-petizzjoni kien hemm inqas minn 150 firma valida u dan peress li kienu tneħħew mil-lista dawk kollha li ma kinux għadu ħallsu t-tessera għall-2019.

Wieħed mill-firmataji tal-petizzjoni qalli l-amministrazzjoni tal-Partit qed taqa' għall-assurditajiet għax ikun ifisser li s-sħubija ta' kull membru tal-partit tiġi sospiża fl-ewwel jum ta' kull sena sakemm dawn iħallsu t-tessera li ħafna drabi titħallas f'xi żmien matul is-sena meta l-kolletturi f'kull lokalità jmorru jħabbtu l-bibien biex jiġbru l-ħlas.

Ta' min ifakkar li, kieku verament jeżisti dan ir-regolament, Adrian Delia ma kienx ikun eliġibbli biex jivvota – aħseb u ara biex jikkontesta l-elezzjoni għal kap tal-partit – ġaladarba kien sentejn lura fil-ħlas tat-tessera tiegħu.

Madankollu jidher li l-kwistjoni dwar jekk għandux jissejjaħ Kunsill Ġenerali jew le jidher li nstab tarfha f'laqgħa riċenti tal-Kumitat Eżekuttiv li fiha Adrian Delia huwa mifhum li nsista li jissejjaħ il-Kunsill biex tiġi diskussa l-fiduċja fih.

Il-firmatarji tal-petizzjoni – li fosthom hemm l-eks President tal-Kumitat Eżekuttiv Mark Anthony Sammut u l-eks kandidat Ivan Bartolo, f'ittra indirizzata lill-President il-ġdid tal-Kumitat Eżekuttiv Alex Perici Calascione lmentaw li l-kliem tal-mozzjoni għall-kunsiderazzjoni tal-Kunsill inbidel b'mod li m'għadux jintagħraf.

Issa jidher li teknikament il-Kunsill ser jissejjaħ mill-Kap b'aġenda dettata minnu by him u dan m'huwiex ser jivvota dwar jekk Adrian Delia jgawdix il-fiduċja jew le.

Mhuwiex ċar b'liema mod ser tinbidel il-mozzjoni ta' fiduċja oriġinali.

Dan mhux kollox.

Għaliex il-firmatarji llum allegaw li ġiet imbagħbsa l-kompożizzjoni tal-Kunsill Ġenerali permezz ta' tibdiliet fid-dritt tal-vot ta' ċerti membri u dan wara li kienet ġiet preżentata l-petizzjoni biex jissejjaħ il-Kunsill.

Qed jiġi allegat li dan sar biex ċerti kunsilliera li m'għandhomx grazzja mal-Kap jitneħħew u jiddaħħlu oħrajn li x'aktarx ikunu lesti li jappoġġjawh f'vot ta' fiduċja.

Mark Anthony Sammut u Ivan Bartolo qalu li kienu saru jafu b'dan it-tbagħbis f'laqgħa li saret il-bieraħ mal-kummissjoni elettorali tal-Partit immexxija minn Francis Zammit Dimech.

Għal din il-laqgħa kien preżenti wkoll is-Segretarju Ġenerali Clyde Puli.

L-ilment tal-firmatarji jitfa' dawl fuq l-istat miskin li bħalissa jinsab fih il-PN.

Minkejja d-diskors ta' Adrian Delia fejn talab li jkun hemm proċess trasparenti ta' verifika dwar il-mozzjoni ta' fiduċja li ġiet preżentata kontra x-xewqa tiegħu, qiegħed jagħmel minn kollox biex jevita t-teħid ta' vot formali li għandu jistabbilixxi b'ċertezza dwar jekk l-ogħla organu tal-PN għandux fiduċja fit-tmexxija tiegħu.

Kemm il-darba ma jirnexxilux jevita t-teħid tal-vot, jidher li se jerġgħu jqajjmu rashom allegazzjonijiet dwar eliġibilità u tbagħbis.

Allegazzjonijiet bħal dawn kienu diġà saru fl-elezzjoni li kien rebaħ Adrian Delia li permezz tagħha nħatar kap tal-partit.

U reġa' ġara' l-istess riċentement waqt vot li ttieħed fil-Kumitat Eżekuttiv dwar il-persuna li kellha tingħażel biex tieħu post fil-Parlament li tbattal minn David Stellini.

F'dawn il-każijiet kollha, dawk ta' madwar Adrian Delia ġew mixlija bi tbagħbis.

Taħsbu li riżultat imbagħbas qatt jista' jwassal għar-rikonċiljazzjoni u għat-tiġdid fil-PN?

Previous: Strument ta' għaqda Next: Atmosfera serena window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kumitat tal-Kunsill tal-Ewropa jiċħad mal-50 emenda tal-gvern Malti: adottat rapport bi kritika ħarxa ġmielha

Il-gvern Malti għadu kemm ġie umiljat mill-Kumitat tal-Kunsill tal-Ewropa dwar il-Ġustizzja u d-Drittijiet tal-Bniedem: dan ċaħad mal-50 emenda li l-gvern ta' Joseph Muscat ried jagħmel biex tinbidel it-tifsira ta' rapport imħejji minn deputat parlamentari Olandiż li sab nuqqasijiet kbar f'dik li hi s-saltna tad-dritt f'Malta.

Ir-rapport ta' Pieter Omtzigt issa għadda mill-għarbiel u ġie aċċettat mill-Kumitat minkejja r-reżistenza qawwija mir-rappreżentant tal-gvern Malti d-deputat Laburista Manwel Mallia fil-laqgħa ta' Pariġi li seħħet illum.

Manuel Mallia ntavola u ddefenda diversi emendi għar-rapport biex jipprova jnaqqas il-gravità ta' dak li rriżulta, jiġifieri li fejn tidħol il-governanza f'Malta jeżistu dgħjufijiet kbar u dwar l-azzjonijiet li ttieħdu mill-Istat wara l-assassinju ta' Daphne Caruana Galizia.

Bħala riżultat, il-Kumitat iddeċieda li jadotta rapport li fih kritika ħarxa li qatt ma saret qabel dwar l-istat dgħajjef tad-demokrazija tagħna.

Dan ir-rapport issa se jiġi mgħoddi lill-Assemblea Parlamentari tal-Kunsill tal-Ewropa bil-għan li jittieħed vot aħħari mill-ogħla għassies tad-drittijiet tal-bniedem fl-Ewropa.

Dan il-vot mistenni jittieħed qabel il-waqfa tas-sajf.

Bħala parti ntegrali tar-rapport li ġie adottat illum hemm ukoll abbozz ta' riżoluzzjoni għall-Assemblea Parlamentari li permezz tagħha il-gvern se jiġi mitlub iniedi inkjesta indipendenti dwar iċ-ċirkostanzi tal-assassinju ta' Daphne Caruana Galizia, ħaġa li l-gvern għadu sal-lum jirreżisti.

Fl-abbozz tar-riżoluzzjoni hemm ukoll talba lill-gvern biex jimplimenta diversi bidliet sabiex is-saltna tad-dritt f'Malta terħa' tiġi fis-seħħ u talba biex il-gvern ma jkomplix jaħtar imħallfin u maġistrati ġodda sakemm tiġi riveduta s-sistema tal-ħatriet.

Qabel tasal għal ġudizzju dwar il-qagħda tad-drittijiet tal-bniedem f'xi pajjiż, l-Assemblea Parlamentari tal-Kunsill tal-Ewropa taħtar rapporteurs minn ħdanha bil-għan li dawn jinvestigaw u jfasslu rapporti dwar il-qagħda fi Stati Membri.

F'Settembru 2018, il-gvern – rappreżentat minn Manuel Mallia – għamel pressjoni kbira biex jitkeċċa Pieter Omtzigt, ir- rapporteur magħżul mill- Assemblea Parlamentari.

Din il-pressjoni ma ħallietx frott.

Il-Kumitat issa adotta r-rapport tar- rapporteur u rrakkomanda li dan jiġi wkoll adottat mill-Assemblea Parlamentari permezz ta' riżoluzzjoni li se tkun ta' pressjoni morali internazzjonali kbira fuq il-gvern ta' Malta bil-għan li dan jiġi mġiegħel jissottometti ruħu għal-livelli Ewropej f'dawk li huma diċenza u rispett fil-konfront tad-drittijiet tal-bniedem.

Kopja tar-rapport tinsab hawn.

Previous: Jaqaw Jean Pierre Debono se jmur igħix Għawdex?

Next: Seħħet ċaqlieqa fost l-elettorat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Partit l-ewwel u qabel kollox

Dan m'hu ħadd ħlief Alfred Grixti, għal bosta snin attivist tal-Partit Laburista.

Hawn jidher jiċċelebra ma' sħabu Laburisti r-rebħa kbira li għamel il-partit tiegħu f'dawn il-ġranet.

U hawn jidher il- Facebook page ta' Alfred Grixti imżejjen bil- logo li l-Partit Laburista għamel użu minnha matul il-kampanja għal dawn l-elezzjonijiet.

Kulħadd, inkluż Alfred Grixti, għandu d-dritt li jappoġġja u jimmilita fil-Partit Laburista.

Iżda Alfred Grixti jokkupa wkoll il-kariga ta' CEO (uffiċjal eżekuttiv tafux mhux chairman part-time tal-bord) tal-Fondazzjoni għas-Servizz tal- Welfare Soċjali.

F'dan il-kuntest, il-partiġġjaniżmu tiegħu jqanqal bosta problemi.

Alfred Grixti huwa l-kap tal-aġenzija pubblika ewlenija li toffri servizzi soċjali personalizzati f'Malta u Għawdex u tieħu ħsieb każijiet sensittivi bħalma huma l-abbużi fuq it-tfal u kwistjonijiet b'rabta mal-ħarsien tat-tfal, il-vjolenza domestika, il-vizzji, l-faqar u l-esklużjoni soċjali. .

Għandu jkun minn ewl id-dinja li dawn il-funzjonijiet tal-gvern għandhom jiġu mħarsa mill-indħil jew influwenzi partiġġjani.

Qabel l-2013 dan kien ċertament minn ewl id-dinja.

Il-gvern ta' dak iż-żmien, li mhux biss xtaq li jrażżan lilu nnifsu milli jindaħal iżda ried li jġib ruħu f'pożizzjoni li ma jkunx jista' – lanqas jekk ikun irid – li jindaħal, kien ħatar lil Joe Gerada u lil Sina Bugeja – it-tnejn b'simpatiji Laburisti iżda magħrufin għall-kompetenza professjonali tagħhom – biex imexxu l-Fondazzjoni.

Joe Gerada saħansitra tkellem f'attivitajiet tal-Partit Laburista biex jappoġġja lill-kbir Joseph Muscat.

F'wiċċ tal-Labour m'għandek qatt ċans li ssib xi qatra żejt.

Bir-rimi, iżda, ssib l-indħil u l-preferenzi partiġġjani.

Lill-uffiċju tiegħu, Alfred Grixti dawwru f'fergħa tal-Kwartier tal-Partit Laburista.

Pożizzjonijiet għolja ingħataw lil persuni tal-qalba bħal Claudette Abela Baldacchino (li kienet ixxandar fuq is-Super 1, kandidata u kunsilliera Laburista) u bħal Remenda Grech li bħalissa għandha tinsab f'relazzjoni intima ma' Owen Bonnici.

Fil-frattemp, il-persuni professjonali li kienu jaħdmu f'dan il-qasam tqaċċtu 'l barra – ħafna minnhom imdejqin għall-aħħar bid-deċiżjonijiet partiġġjani li ttieħdu.

Min qed igawdi?

Bla dubju, l-bażużli Laburisti.

Min qed ibati?

Dawk il-persuni kollha li huma vulnerabbli u li qed ibatu li jistennew il-wens mingħand l-Istat.

Dan il-wens jingħata – iva – imma b'kundizzjoni li dan iservi l-iskopijiet partiġġjani tagħhom.

Għaliex Malta tinsab f'qalbhom, tafux..

Previous: Tal-Labour iriduh jibqa' b'saħħa Next: GUEST POST: Eks-strateġista tal-PN jagħti ħarsa lejn ir-riżultati ta' din il-ġimgħa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


M'hix ħaġa tas-soltu li jkollok eks-kap tal-PN li joħroġ għonqu biex jagħti pariri lis-suċċessur tiegħu.

Kull eks-kap għandu esperjenza dwar xi tfisser li tkun fit-tmexxija u jaf li, tajbin kemm ikunu tajbin l-intenzjonijiet, dak li jaraw bħala ndħil x'aktarx ma jkunx apprezzat.

Ma naħsibx li l-kummenti li għamel il-bieraħ Lawrence Gonzi lit- Times of Malta kienu ntenzjonati biex ikunu ta' għajnuna, għallinqas mill-perspettiva tas-suċċessur preżenti tiegħu.

Madankollu wieħed ma jistax ma jammettix li l-parir li ngħata minn Lawrence Gonzi huwa għal kollox korrett.

Parir li huwa konsistenti mal-fehmiet ta' dawk li sfida lil Adrian Delia jħarsu lejha bħallikieku kienet xi ħaġa ta' barra minn hawn.

Il-partitarji ta' Adrian Delia ta' spiss jirrepetu li huwa kien ġie elett bis-saħħa tal-appoġġ tal-maġġoranza tat-tesserati tal-partit li kienu vvutaw wara li l-Kunsill Ġenerali niżżel in-numru ta' kandidati fit-tellieqa għal tnejn.

Lil Adrian Delia, Lawrence Gonzi tah parir biex jerġa' jiffaċċja lill-membri tal-partit biex ikejjel għadx għandu l-appoġġ tagħhom jew le.

Lil Adrian Delia m'huwiex jagħtiħ il-parir biex idabbar rasu.

Dan il-parir jagħmel sens għal diversi raġunijiet.

L-ewwel.

Jekk Adrian Delia, kontra r-rieda tiegħu, jiġi mġiegħel idabbar rasu, m'hemmx dubju li wħud mill-membri tal-partit jieħdu għalihom b'tali mod li l-għaqda fil-partit ssir kważi mpossibbli li sseħħ.

Jekk wieħed igħarbel ftit ir-riżultati tal-elezzjoni għall-Parlament Ewropew, wieħed għandu jintebaħ li l-appoġġ għal Adrian Delia – meta dan jiġi paragunat mal-appoġġ li għandhom oħrajn b'fehmiet differenti fil-Partit – m'huwiex kbir daqskemm kemm wieħed seta' jaħseb.

Ir-riżultat li ġab Frank Psaila paragunat ma' dak li ġabu Roberta Metsola u David Casa jitkellem waħdu.

Hemm ukoll ir-riżultati fqar li ġabu numru ta' kunsilliera lokali li huma meqjusa bħala persuni qrib it-tmexxija preżenti tal-PN.

Riżultat li mar kontra x-xejra ġenerali ta' telfiet għall-PN kien dak tan-Nadur.

M'hemmx dubju li r-riżultat tajjeb li ġie akkwistat huwa mertu tas-Sindku Edward Said, li jiġi ħu Chris Said li kien tellaq ma' Adrian Delia fl-elezzjoni għal Kap tal-PN.

Jibqa' l-fatt li anki li kieku l-appoġġ għal Adrian Delia jirriżulta li huwa limitat, jekk Adrian Delia jiġi mġiegħel idabbar rasu ikun hemm numru mdaqqas ta' votanti tal-PN li jitnaffru u ebda kap ġdid ma jkun irid jibda' paġna ġdida b'xenarju bħal dan.

It-tieni.

Il-parir ta' Lawrence Gonzi fil-fatt huwa wieħed pożittiv.

Kull kap li jkun irid isib tarf tal-battibekki nterni, jkun jeħtieġ li jfakkar lil kulħadd li r-riedni jinsab f'idejh.

Adrian Delia jidher li għandu biża' patoloġika mill-voti u din il-biża' għamlitlu ħsara kbira matul dawn l-aħħar għoxrin xahar.

Għamel minn kollox biex jaħrab minn kull opportunità li seta' kellu biex ikejjel l-appoġġ li jgħid li għandu fl-istrutturi tal-partit u ta' sikwit ħarab b'mod speċjali bis-saħħa ta' voti meħudin bl-idejn.

Jekk jittieħed vot sigriet u jirbħu, jispiċċa biex isaħħaħ l-awtorità tiegħu.

Iżda bil-fatt li qed jirreżisti t-teħid ta' vot sigriet, l-awtorità tiegħu qed tiddgħajjef.

Dan bħal meta wieħed jirrifjuta li jagħmel breathalyser test hekk kif jitwaqqaf mill-pulizija fil-karrozza li jkun qed isuq.

Dan ir-rifjut waħdu m'huxiex prova li kien fis-sakra jew li ħa xi qatra żejda.

Iżda, f'xenarju bħal dan, nafu x'kwalità ta' ħsibijiet jgħaddu mill-imħuħ.

It-tielet.

Mhux biżżejjed li wieħed jistaqsi l-mistoqsija dwar jekk Adrian Delia għandux jibqa' jservi bħala kap tal-PN.

Wieħed ikun jeħtieġ jistaqsi wkoll dwar x'jiġri wara li dan jitlaq.

Dak li stqarr il-bieraħ Lawrence Gonzi ma kienx sfida lil Adrian Delia biss – kien sfida wkoll diretta lejn dawk li potenzjalment jistgħu jieħdu postu.

U dan għaliex Lawrence Gonzi – m'huwiex waħdu f'dan – qed jara li m'hemmx xi dudu twil ħafna ta' kandidati potenzjali li huma lesti li jerfgħu s-salib u li jmexxu lill-partit lejn żminijiet aħjar.

M'hemmx dubju li hemm numru żgħir ta' persuni eliġibbli li jerfgħu s-salib fuq spallejhom.

Iżda l-PN jinsab fil-kriżi li jinsab fiha mhux biss minħabba l-fatt li Adrian Delia għadu ma ntebaħx li huwa stess hu parti kbira mill-problema, iżda wkoll minħabba l-fatt li dawk li potenzjalment jistgħu jieħdu postu għadhom ma ntebħux li jeħtieġ li jkunu parti mis-soluzzjoni.

Jista' jagħti l-każ li dawn il-mexxejja potenzjali bħalissa qed jiġu midluka bix-xema' u mħeġġa ripetutament mis-segwaċi u l-ħbieb tagħhom biex jidħlu bir-ras għat-tmexxija tal-partit.

Fil-politika ftit huma dawk li jkunu jafuhulek u għalhekk m'hemm xejn ħażin jekk f'dan l-istadju jindilku b'xi ftit xema'.

Ix-xema' li tindilek fuqhom, dawn il-politiċi jistgħu ukoll ikejjluha mal-indiema li jista' għandhom talli nqasu li jirreaġixxu għaliha.

U jistgħu ukoll jivvintaw mitt skuża biex jibqgħu ma jippreżentawx ruħħom biex imexxu lill-Partit.

Fl-2017, huwa ċar li Adrian Delia ma kienx fehem għalxiex kien ser jidħol.

Tilef il-professjoni tiegħu u d-dħul finanzjarju minnha, forsi anki tilef lill- familja u dan minħabba kariga li għaliha jitħallas bil-karawett.

Iżda r-responsabbiltajiet li kellu xorta baqgħu ma' wiċċu: xorta waħda jkollu jiffaċċja spejjeż bħalma huma l-miżati tal-iskejjel ta' wliedu u spejjeż oħrajn marbutin mat-trobbija tagħhom.

M'hi sitwazzjoni feliċi xejn.

Jista' jkun li dawk li potenzjalment jistgħu jieħdu postu – għax jafu sew kemm huwa tqil is-salib – diġà għamlu s-somom tagħhom u jista' jkun li kkonkludew li xejn m'hu vallapena li tidħol għal kariga bħal din li taf iġġiblek inkwiet bla tarf.

Jista' jkun ukoll li bħalissa m'hemm ebda sostitut validu għal Adrian Delia.

Jekk huwa minnu li l-kandidati potenzjali li qed jiġu mħeġġa' jtellqu fil-fatt m'humiex interessati għall-kariga, jkun aħjar jekk dan jiddikjarawh minn issa għax inkella huma wkoll ikunu qed jagħmlu l-ħsara.

Dawn ukoll għandhom ir-responsabbiltajiet x'jerfgħu.

Lawrence Gonzi sfida lil dawn il-persuni wkoll.

Għaliex jekk Adrian Delia jasal biex jaċċetta li jsir vot sigriet, jeħtieġ ikun hemm oħrajn li jkunu lesti li jtellqu miegħu.

U jekk imbagħad ma jkun hemm ħadd biex itellaq, l-awtorità ta' Adrian Delia ta' bilfors tiġi konfermata.

U l-gwerra falza li hemm għaddejja b'xi mod ikollha tieqaf.

Biex issib tarf tagħha, problema trid tkun fhimtha.

Vot sigriet jista' jsib tarf tal-problemi tal-PN.

Previous: Seħħet ċaqlieqa fost l-elettorat Next: Tal-Labour iriduh jibqa' b'saħħa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tal-Labour iriduh jibqa' b'saħħa

X'tambihom il-ħbieb?

Xi żmien ilu l-editur tal-Orizzont xandar lista ta' persuni mistmerrijin minħabba r-rabtiet – veri jew ivvintati – li kellhom mal-Partit Nazzjonalista.

Il-persuni f'din il-lista l-Orizzont lestiethom għall-"forka".

Fiż-żminijiet li qegħdinninsabu fihom, l-Orizzont qed timmira lejn persuna fil-PN – mhux biex teliminah – imma pjuttost biex tara li żgur jibqa' f'postu.

L-Orizzont m'hix waħedha.

Kulma qiegħda tagħmel hi li timxi fuq il-passi tal-kelliema tal-Partit Laburista li qed isejħu biex Adrian Delia jibqa' jmexxi lill-PN.

Hija sitwazzjoni surreali li bilkemm titwemmen għaliex b'id waħda dawn qed juruh il-ponn u bl-oħra qed jmellsuh.

L-editur tal-Orizzont illum tant ħareġ għonqu żżejjed biex jiddefendi lill-kap tal-PN li Albert Gauci Cunningham – dak li kien deher b'mod prominenti fil-posters tal-Partit Laburista – staħa.

Aqraw il-post li dan tella' aktar kmieni llum.

Previous: Biex issib tarf tagħha, problema trid tkun fhimtha Next: Il-Partit l-ewwel u qabel kollox window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Bla saqaf grazzi għan-nuqqas ta' azzjoni tal-Istat

Il-Prim Ministru l-bieraħ ħareġ ordni rjali biex jieqaf kull tħammil ta' art u twaqqiegħ ta' bini sakemm issir reviżjoni tar-regolamenti li, skont hu, huma l-kaġun tal-kroll ta' binjiet.

Mill-bieraħ 'l hawn il- Facebook imtela' b'ħafna kummenti dwar din l-ordni u dwar l-assurdità tagħha.

Din kienet ir-raġuni għala l-ordnijiet rjali kienu ġew aboliti mir-Rivoluzzjoni Franċiża u flokhom tqiegħed proċess adegwat biex joħloq il-liġijiet.

Il-liġijiet fil-Parlament igħaddu mill-ewwel, mit-tieni u mit-tielet qari mhux għax il-membri parlamentari jbatu mid-dyslexia iżda għaliex il-galbu hekk jitlob u għaliex huma perikolużi r-reazzjonijiet li ma jkunux imsejsa fuq riflessjoni.

Fil- Facebook qrajt post miktub minn perit li lill-kollegi tiegħu wissihom li saħansitra anki t-twaqqiegħ ta' ħnejja f'residenza privata għandu jitwaqqaf anki jekk ix-xogħol ikun għadu nofs leħja.

Fil-frattemp, il-gvern baqa' b'idejh fuq żaqqu anki f'dawk iċ-ċirkostanzi li jimmeritaw azzjoni.

Li min spiċċa bla saqaf fuq rasu, l-gvern seta' jagħtihom kull appoġġ biex igħinhom jegħlbu t-trawma.

Araw x'kitbet vittma tad-diżastru li seħħ il-bieraħ.

Jidher li l-għaqdiet tal-karità ser ikollhom jidħlu biex jagħmlu tajjeb għan-nuqqasijiet tal-gvern.

L-ewwel laqgħa tal-Prim Ministru ma kienx messha saret ma' tal-Għaqda tal-Iżviluppaturi.

Dawn għandhom saqaf fuq rashom.

Kien messu ltaqa' mal-familja li spiċċat bla saqaf u kien messu għallinqas wriehom li qed jagħmel xogħolu – anki għal ġieħ wiċċ ir-ritratt tiegħu li din il-familja dendlet mal-ħajt tagħha.

Previous: Iż-żewġ perċimes Next: Comical Ali u d-dikjarazzjonijiet tal-Mosta u ta' Raħal Ġdid window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-falza stikka ta' Manwel Malllia

L-istorja dwar meta Manwel Mallia għoġbu jibgħat messaġġ lil WhatsApp Group li jinkludi deputati Nazzjonalisti u li fih ħajjarhom biex "imexxu l-kelma kontra" rapport tal-Kunsill tal-Ewropa, hi waħda li turi l-falza stikka li dan ħa meta daħal f' chat window żbaljat.

Din l-istorja m'hix daqstant dwar l-iżball li ħa Manwel Mallia meta ma tax każ il-messaġġi tiegħu għand min kienu ser jaslu.

Iżda hi aktar dwar il-fatt li l-gvern baqa' jirreżisti l-implimentazzjoni tar-rakkomandazzjonijiet tal-Kunsill tal-Ewropa u li kien aktar moħħu li jiżvija l-attenzjoni minn fuq il-kontenut tar-rapport.

Il-gvern għażel strateġija li se ġġiblu diżastru.

Jippruvaw kemm jippruvaw imexxu l-kelma kontra r-rapport ta' Pieter Omtizgt, il-fatt jibqa' li kull min jieħu l-briga li jistħarreġ dwar Malta se jiġi wiċċ imb'wiċċ ma' stampa kerha waħx.

Lil sħabu Manwel Mallia ried igħidilhom li jkun utli jekk imexxu l-kelma mal-kapijiet tal-gvern ta' Franza, l-Italja, Spanja, il-Portugall, il-Greċja u Ċipru waqt iż-żjara li dawn ser jagħmlu f'Malta fi tmiem din il-ġimgħa.

Il-laqgħa f'Malta ser tkun opportunità għal Joseph Muscat li jmexxi l-kelma fost mexxejja reġjonali bil-għan li jipprova jipperswadihom jappoġġjawh għal xi ħatra fl-Ewropa.

Skont Manwel Mallia, jekk titnaqqas il-kredibilità tar-rapport ta' Pieter Omtzigt, ikbar ikun iċ-ċans li Joseph Muscat jingħata ħatra.

Iżda, kif igħid il-Malti, qed jara biss sal-ponta ta' mnieħru.

Agħtu daqqa t'għajn lejn dan ir-rapport li xxandar fir-rivista Franċiża L'Obs (dik li kienet Le Nouvel Observateur ) .

Dawn xandru bijografija ta' Joseph Muscat għaliex semgħu li dan tefa' ħarstu fuq il-kariga li bħalissa qed jokkupa Donald Tusk bħala kap tal-Kunsill Ewropew.

Din qalet li aħbar bħal din hi waħda "ta' tħassib".

L-awtriċi tar-rapport tittratta dwar Malta u, bħala osservatur indipendenti, tikteb li l-pajjiż jinsab maħkum minn reġim awtoritarju li hu mċappas bil-korruzzjoni u li jagħti l-kenn lill-impunità.

Tikteb ukoll li l-gvern tal-pajjiż qed jinjora l-fatt li ġurnalista li kienet tikkritika lir-reġim bl-aħrax ġiet assassinata waqt il-qadi ta' dmirijietha u li l-gvern jidher li huwa determinat li jfarfar taħt it-tapit iċ-ċirkostanzi li wasslu għall-qtil tagħha.

Din ukoll kienet il-konklużjoni li waslu għaliha dawn il-mezzi tax-xandir meta tkellmu dwar Malta: CBS, BBC, RAI, ARD, NHK, France2, El Pais, The Guardian, La Repubblica, Suddeutsche Zeitung, The New York Times u ħafna oħrajn.

X'ħasbu li jaqraw il-kapijiet tal-gvern li ser ikunu fostna fi tmiem il-ġimgħa?

Taħsbu li dawn ser jaqraw il-KullĦadd?

Din l-istess konklużjoni nġibdet mir- rapporteurs għall-Parlament Ewropew, għall-GRECO u għall-kummissjoni ta' Venezja.

Matul dawn l-aħħar sentejn, ir-rapport ta' Pieter Omtzigt kien biss l-aktar wieħed riċenti, l-aktar wieħed ta' bla tlaqliq u l-aktar wieħed li jittratta b'mod ċar dwar is-sitwazzjoni f'Malta.

Huwa wkoll rapport li ma nkitibx minn xi aġent tal-Partit Laburista bħalma hu Manwel Mallia.

Għaldaqstant la hu possibbli u lanqas huwa biżżejjed li wieħed "imexxi l-kelma kontra" r-rapport ta' Pieter Omtzigt, sakemm wieħed ma jittantax imeri s-sewwa magħruf li ġie dokumentat.

Wara dak li seħħ din il-ġimgħa meta l-gvern għamel froġa sħiħa bl-emendi li ppropona għall-Kostituzzjoni, wieħed jista' jgħid li r-rapport ta' Pieter Omtzigt ma fieħx il-lista kompleta tal-oltraġġi u tal-attakki li dan il-gvern wettaq kontra d-demokrazija f'dan il-pajjiż.

Issa jeħtieġ li jinkiteb suppliment għar-rapport tiegħu.

Li kieku ried, Manwel Mallia seta' mexxa l-kelma ma' Owen Bonnici biex dan ifassal liġi biex jitjieb il-livell tal-prosekuzzjonijiet f'pajjiżna bil-għan li dawn jilħqu l-ħtigijiet bażiċi tal-Kunsill tal-Ewropa.

Li kieku ried, seta' wkoll ġibed widnejn il-kollega parlamentari tiegħu Josè Herrera biex dan joqgħod lura milli jmur jgħid mal-erbat irjieħ li pajjiżna huwa aktar demokratiku milli kienu pajjiżi bħall-Iżlanda, l-Estonja, il-Greċja u l-Portugall u dan biex ma jistedinx reazzjoni negattiva minn naħa tal-Kunsill tal-Ewropa.

Li kieku kellu ftit melħ f'moħħu, Manwel Mallia lill-gvern tiegħu kien jgħidlu li tgħidx x'salib tqil tgħabba bih meta ġie nominat biex jirrappreżenta lill-gvern Malti fil-Kunsill tal-Ewropa.

Dan għaliex ħadd m'hu jieħdu bis-serjetà.

Dan kien ressaq mozzjoni biex iwaqqa' l-inkjesta li kellha ssir dwar Malta, liema mozzjoni baqgħet m'għaddietx.

Kien ukoll ressaq mozzjoni biex jitwarrab Pieter Omtzigt u din m'għaddietx ukoll.

U kien ressaq aktar minn 50 emenda għar-rapport ta' Pieter Omtzigt u dawn m'għaddewx ukoll.

Kollha kemm huma.

Waħda wara l-oħra.

U issa bi ħsiebu jattendi għall-Assemblea Parlamentari tal-Kunsill tal-Ewropa u qabel il-waqfa tas-sajf se jipprova jipperswadi lill-parlamentari ta' kull lewn politiku mill-pajjiżi kollha tal-Ewropa li dak kollu li kienu semgħu dwar Malta f'dawn l-aħħar sentejn kien biss gideb u li hu biss qed jgħidilhom il-verità.

Nawguralek xbin.

Se jkollok bżonn WhatsApp Group ħafna akbar.

Previous: Komdu bl-impunità li hawn Next: Iż-żewġ perċimes window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Iż-żewġ perċimes

It-tmexxija tal-PN tinsab f'dagħdiha ta' firda politika.

Meta l-membri parlamentari jirrikorru għall- WhatsApp groups jew għall- Facebook biex jesprimu n-nuqqas ta' qbil tagħhom mal-linja tat-tmexxija tal-partit, hemm min isostni li jinħolqu l-fazzjonijiet.

Dan m'huwiex neċessarjament il-każ: b'imġieba bħal din jkunu qed jiżfugaw is-sens ta' disperazzjoni tagħhom minħabba malintiżi, nuqqas ta' fiduċja u nuqqas ta' komunikazzjoni.

Ir-reazzjoni tat-tmexxija tal-partit ġabet aktar firda għax għoġobha tagħmel użu mir-riżorsi tal-partit biex tispara fuq dawk fil-partit li, mill-perspettiva tagħha, qed juru nuqqas ta' qbil.

Il-perċimes huma biss tnejn minn nies: Adrian Delia u Pierre Portelli.

Dawn dejjem kienu fiċ-ċentru tal-inkwiet li ħolqu huma stess.

Dawn kienu għabbew għal magħhom numru ta' persuni minn ġewwa l-partit stess li kienu jħossu li ma setgħux jimxu aktar 'il quddiem fil-karrieri rispettivi tagħhom: ilkoll persuni mżejnin b'kull lanżita warrab wiċċek.

Dawn kienu ħajjru lil Clyde Puli biex jingħaqad magħhom – bniedem li ma kienx kuntent li nħatar biss bħala segretarju parlamentari u ħass li seta' jagħti sehem akbar, iżda baqa' ma ngħatax l-importanza li kien dejjem imlebleb għaliha.

Kienu ħajjru wkoll lil Robert Arrigo li dam snin sħaħ jitlob biex jiġi aċċettat bħala kandidat tal-PN u meta, wara bosta snin u kontra qalbhom aċċettawh bħala kandidat, għamel numru ta' snin oħra jixxennaq biex isir Ministru.

Ingħaqad magħhom ukoll Carmelo Mifsud Bonnici li kien tant ħa għalih meta kellu jitneħħa mill-Kabinett tal-Gvern ta' Lawrence Gonzi u dan minkejja l-fatt li il-kaġun ta' dan kollu ma kien ħadd ħlief Franco Debono.

U għaliex ma setax ipattiha lil Franco Debono, kellu jeħel ħaddieħor.

Hemm ukoll Hermann Schiavone li, għal darba darbtejn, kien tneħħa mil-lista tal-kandidati tal-PN u li ġie elett għall-ewwel darba fl-2017 wara li kien ikkontesta l-elezzjoni għall-ewwel darba fl-1987.

Ħass li ma kienx fdat u li ntwera' nuqqas ta' apprezzament fil-konfront tiegħu u għalhekk ried li jitmattar xi ftit.

Ieħor kien David Agius li f'ħajtu qatt ma kien ħolom li xi darba kien se jokkupa l-kariga ta' viċi kap.

Kristy Debono ngħaqdet magħhom ukoll – persuna li żgur ħadd ma jimmaġinaha bħala l-kandidat ideali biex jieħu ħsieb il-finanzi u l-ekonomija tal-pajjiż.

Fl-aħħarnett hemm ukoll Jean Pierre Debono: bniedem li ra telfa elettorali wara oħra iżda li ra kif għamel biex baqa' ggranfat mal-kontroll tal-informazzjoni li tagħtu ċerta influwenza fuq dawk il-membri tal-partit li għandhom il-vot.

Ma' dawn kollha ingħaqdu numru ta' attivisti rrabjati u diżappuntati bit-telfiet li kien qed iġarrab il-partit u li ttamaw fil-miġja ta' Messija li kellu jwassalhom fl-art imwiegħda.

Iżda l-qofol ta' kollox dejjem kienu Adrian Delia u Pierre Portelli.

Adrian Delia, bniedem inkompetenti li wera li m'għandu ebda esperjenza jew għarfien dwar ruħ il-partit u li m'għandu ebda idea dwar il-memorja kollettiva jew istituzzjonali tiegħu, ħadha kontra dak li sejjaħ bħala establishment u, meta wasal fejn kellu jasal, wera' li ma kien preparat xejn għall-piż li kien daħal għalih.

Minn naħa l-oħra, Pierre Portelli – bniedem li għandu esperjenza biżżejjed biex jagħti pariri bħala konsulent lil mexxej motivat ta' partit, ma kellux il-ħila li jiggwida u jħarreġ lil persuna li m'għandux l-iċken idea ta' xi tfisser tmexxija .

Ma kellux il-ħila li jagħmel użu tajjeb mis-setgħa mogħtija lilu u, sforz ir-rabja li ħakmitu, ra biss sal-ponta ta' mnieħru.

Pierre Portelli baqa' jispara mit-trinek u m'għarafx jinfatam minnhom.

Tista' tgħid kuljum, il-mezzi tax-xandir tal-partit użahom biex iwassal il-fehma tiegħu u, fil-proċess, warrab lil dawk kollha fil-PN li għandhom fehma differenti.

U għax warrab id-djalogu u d-diskussjoni, in-nuqqas ta' qbil pinġieħ bħala dissens u ribeljoni.

Minflok kisser il-ħitan, kompla għollihom.

Hu u jeżerċita l-awtorità u s-setgħa tiegħu, nesa' li ma jista' qatt jinjora lil dawk li għandhom inqas awtorità u setgħa milli għandu hu.

Ħarsu ftit lejn il-mod li bih jirreferi għall-Grupp Parlamentari tal-PN kemm direttament jew indirettament permezz tal-portavuċi tiegħu Adrian Delia.

Fuq ir-radju xela' lid-deputati li dawn għamlu ħsara lill-partit bħallikieku dawn m'humiex membri tal-partit li ġew eletti mill-poplu għax ikkontestaw l-elezzjoni bħala kandidati tal-partit – dawn għandhom id-dritt li jitkellmu f'isem il-partit ħafna aktar milli għandu hu.

Sa wasal biex ipprova jindaħal f'laqgħat tal-Grupp Parlamentari – m'għandniex xi ngħidu, l-awtorità li mingħalih li għandu fuq dawn id-deputati teżisti biss fl-immaġinazzjoni tiegħu.

Għamel użu mill-għodda tal-qerq – għodda li qajla tista' tissejjaħ waħda leġittima fil-logħba politika li qed tintlagħab kontra l-Partit Laburista – kontra dawk li, minkejja l-awtonomija tagħhom li hu ma setax iġerraħ, suppost kellhom jitqiesu bħala alleati.

Ivvinta stejjer, qarraq bl-udjenzi tiegħu u qaleb fatti ta' taħt fuq.

Għamel dan kollu għax kellu s-setgħa u mhux għax kien fuq in-naħa tas-sewwa.

Fil-frattemp Adrian Delia jidher li la jaf huwiex ġej u lanqas huwiex sejjer: għadu ma fehemx li qiegħed inaffar dejjem aktar lil dawk li x'aktarx kienu vvutawlu.

Pierre Portelli, minn naħa l-oħra, dan fehmu sew – allura, ngħid jien, għaliex baqa' jippersisti?

Fuq ir-radju dalgħodu Pierre Portelli qal li huwa jaf li fuq il-faċċata ta' xi każini tal-PN qed jitwaħħlu kartelluni b'appoġġ għal Adrian Delia u dan b'risposta għat-twaħħil ta' kartelluni ta' protesta li talbuh biex iwarrab.

Tkellem qisu mhux hu bħallikieku din l-azzjoni saret biex tpatti għal oħra.

Bħallikieku jista' jsib tarf ta' dawk il-partitarji li jridu lil Adrian Delia jwarrab billi jfittex partitarji oħrajn li jriduh jibqa' f'postu.

Xenarju bħal dan diġà rajnih iseħħ.

Tal-M ŻPN dan l-aħħar qalu li t-tmexxija tal-partit għandha terfa' r-responsabbiltà għat-telfiet fl-elezzjonijiet li għaddew.

X'għamlet it-tmexxija tal-partit?

Fittxet grupp ieħor ta' żgħażagħ li kienu lesti jistqarru li t-tmexxija ma taħti xejn.

Diżgustat, Mark Anthony Sammut irriżenja – iżda l-partit ikkritikah talli kien l-uniku bniedem minn fost it-tmexxija li refa' r-responsabbiltà.

Il-Grupp Parlamentari talab li tingħatalu tweġiba għall-isfida li saret lit-tmexxija tal-partit u t-tmexxija sejjħet lin-nies jinġabru biex juru l-appoġġ tagħhom.

Pierre Portelli jmissu jaf li għal kull azzjoni jkun hemm reazzjoni.

Partit li jasal biex jirreaġixxi għall-pressjoni interna jispiċċa biex jinqered.

Previous: Il-falza stikka ta' Manwel Malllia Next: Bla saqaf grazzi għan-nuqqas ta' azzjoni tal-Istat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Comical Ali u d-dikjarazzjonijiet tal-Mosta u ta' Raħal Ġdid

Il-kumitati sezzjonali tal-PN tal-Mosta u ta' Raħal Ġdid xandru dikjarazzjonijiet li permezz tagħhom ikkritikaw it-tmexxija tal-partit u talbu li, minflok toqgħod tispjega r-raġunijiet għat-telfiet elettorali riċenti, għandha terfa' r-responsabbiltà għal dan id-diżastru.

Dawn id-dikjarazzjonijiet segwew il-protesti li saru mill-attivisti Għawdxin wara l-attentat li sar biex jitwarrab Kevin Cutajar biex b'hekk ikun jista' jinqeda' il-mimmi t'għajnejn it-tmexxija tal-PN, Jean Pierre Debono.

Hemm bosta raġunijiet importanti għal dawn is-sinjali bikrija ta' bidla f'ċerti realtajiet fi ħdan il-PN.

Wieħed minnhom huwa l-fatt li fost dawn il-kumitati, Adrian Delia kellu appoġġ li issa ntilef.

Jekk issir elezzjoni ġdida għal kap, x'aktarx li Adrian Delia ma jikkwalifikax għat-tiġrija finali bejn l-aħħar żewġ kandidati.

Iżda hemm ukoll kwistjoni li hi ta' sinjifikat akbar.

Il-kumitati tal-Mosta u ta' Raħal Ġdid – kif għamlu l-kumitati Għawdxin qabilhom – kissru għal kollox il-perċezzjoni falza li seta' kien hemm li l-kritika fil-konfront ta' Adrian Delia kienet ġejja biss minn naħat ta' Tas-Sliema u ta' San Ġiljan.

Mhux minnu li t-tmexxija ta' Adrian Delia ħolqot xi firda fost il-partitarji tal-PN minn naħa ta' fuq u dawk minn naħa t'isfel ta' Malta, jew inkella firda bejn dawk li jitkellmu bil-Malti u dawk li jippreferu l-Ingliż jew bejn dawk li kienu jsegwu l-kitbiet ta' Daphne u dawk li ma kellhomx grazzja magħha.

Il-folja nqalbet.

Sena ilu Adrian Delia irnexxielu jaħrab minn vot tal-Kumitat Eżekuttiv jew tal-Kunsill Ġenerali għax beża' li rebħa mqanżħa setgħet tikkonferma li teżisti minoranza mdaqqsa li ma kinitx lesta tappoġġjah.

Is-sitwazzjoni attwali hi għal kollox differenti.

Li kieku kellu jittieħed vot, x'aktarx jirriżulta li hemm maġġoranza li tridu jwarrab.

Ikun jista' jirbaħ vot jekk jipparteċipaw fih partitarji Laburisti fl-elezzjoni.

Li kien għal dawn, Adrian Delia jmissu jibqa' f'postu għal dejjem għax hekk jaqblilhom.

Dalgħodu ktibt li għal kull azzjoni, tad-Dar Ċentrali fittxew li jkun hemm reazzjoni.

Stennew issa li ssir pressjoni fuq il-kumitati biex japprovaw mozzjonijiet ta' appoġġ għall-kbir mexxej.

Ifakkruni ħafna f'Comical Ali, persunaġġ li huwa magħruf aħjar bħala Baghdad Bob, li fl-2003 kien jindirizza konferenzi stampa biex jirrakkonta dwar kif il-kbir Saddam Hussein kien qed ikisser lill-għedewwa alleati li kienu qed jinvadu lill-Iraq.

Kien iħarref li ajruplani Britanniċi u Amerikani kienu qed jitwaqqgħu u li l-armata Iraqqina kienet qed tagħmel rebħiet kbar fuq l-għadu.

U meta mill-uffiċċju tiegħu kienu nstemgħu ħsejjes ta' bombi niżlin fuq Baghdad, kien qal li dan ma kien xejn ħlief nar tal-festa li ġie sparat biex tiġi ċelebrata r-rebħa kbira ta' Saddam.

Issa l-verità hi li Saddam kien diġà mar jinħeba'.

Faċli li tilgħab bid-diskors.

Iżda ma tistax tbiddel ir-realtà bid-diskors biss.

Previous: Bla saqaf grazzi għan-nuqqas ta' azzjoni tal-Istat Next: Il-bigottiżmu ta' Maurice Mizzi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Strument ta' għaqda

Il-membri tal-Kunsill Ġeneral tal-PN ser jitlaqqgħu aktar tard dan ix-xahar sabiex jivvutaw fuq mozzjoni ta' fiduċja fil-mexxej tal-partit Adrian Delia.

Il-mozzjoni, bil-mod kif tfasslet mill-mexxej innifsu, qiegħda toħloq konfużjoni sħiħa fl-imħuħ.

Jidher li Delia ma jridx li l-proċess ikun wieħed nieqes mill-ambigwità.

L-iktar messaġġ ovvjament kontradittorju li qed jipprova jwassal lill-Kunsilliera hu li peress li l-mexxej kien intagħżel mit-tesserati, il-Kunsilliera ma jistgħux jannullaw dak li kienu għażlu l-istess tesserati.

Dan huwa argument redikolu li ma jreġix.

Il-membru parlamentari Ingliż Kenneth Clarke għadu kemm wissa' lil Boris Johnson li, kemm il-darba dan jsir prim minstru, jekk kien ser jażżarda jwettaq il-wiegħda li għamel li joħroġ lir-Renju Unit mill-Unjoni Ewropea fil-31 ta' Ottubru mingħajr ma jkun intlaħaq ftehim, huwa bi ħsiebu jisfidah u jivvota kontra tiegħu fil-Parlament.

Ħadd ma xela' li Clarke bi tradiment: għaliex bħala membru parlamentari, Kenneth Clarke huwa kontabbli lejn il-kostitwenti tiegħu u mhux lejn it-tesserati tal-Partit Konservattiv li ser jeleġġu l-mexxej il-ġdid tagħhom.

U din il-funzjoni huwa fid-dmir li jħaddimha jgħid x'igħid dak li jiġi elett bis-saħħa ta' elezzjoni separata.

M'hemmx dubju li sentejn ilu, Adrian Delia intagħżel mit-tesserati.

Madankollu dan ma jfissirx li jista' jkompli jmexxi mingħajr ma jkollu l-fiduċja tal-membri tal-Kunsill Ġenerali, tal-Grupp Parlamentari u tal-Kumitat Eżekuttiv.

Adrian Delia ma jistax jirrombla fuq il-membri ta' dawn l-istrutturi li lkoll huma eletti.

Adrian Delia jeħtieġ li jistaqsi lilu nnifsu l-mistoqsija li ġejja: jekk il-Kunsill Ġenerali titneħħielu s-setgħa li jneħħi l-Kap, il-Kunsillera għalxiex qegħdin hemm?

Dawn qegħdin hemm biss għaċ-ċapċip kull meta s-seduti tal-Kunsill jixxandru fuq it-televiżjoni?

U jekk il-Kunsill Ġenerali ser jikkonferma l-fiduċja lil Adrian Delia, dan għandu jimmira li jakkwista ħafna aktar minn maġġoranza sempliċi ta' voti.

Għamlu paragun ma' kif kienu ġabu ruħħom mexxejja preċedenti li kienu għaddejin minn kriżi.

Fl-2012, Franco Debono kien astjena waqt vot parlamentari.

Nemfasizza li kien "astjena".

Jiġifieri Debono ma vvutax mal-Oppożizzjoni iżda sfida lil Lawrence Gonzi biex jassumi r-responsabbiltà għal ċerti deċiżjonijiet li hu ma kienx qabel magħhom.

Kif kien ġab ruħu Lawrence Gonzi dakinhar?

Kien ġab ruħu b'mod differenti ħafna minn kif ġab ruħu Adrian Delia.

Nibdew biex, ma ppermettiex lil persuni fi ħdan il-Partit li jżebilħu lil Franco Debono.

Lili kienu ċanfruni talli dak iż-żmien kont tal-fehma li ġaladarba Franco Debono kien għażel li ma jivvutax mal-Partit, seta' jinfetaħ attakk fuqu.

Mingħajr ma semmejt lil Franco Debono, niftakar li fil- Facebook kont ktibt fis-sens li dan ma kienx rappreżentant veru tal-kostitwenti fid-distrett tiegħu.

Ipparagunaw dan kollu mal-velenu li nkiteb fil- Facebook illum.

Dak iż-żmien il-livelli ta' mġieba kienu ħafna aktar għoljin.

Il-PN kien ċanfarni apertament u kelli nibla' kollox.

Dak iż-żmien ma kontx ġurnalista iżda politiku tat-tielet klassi u din iċ-ċanfira kont ħassejtha sew.

Lawrence Gonzi kien irrikorra lejn il-membri tal-Kunsill Ġenerali: ffaċċja vot sigriet ta' fiduċja u nsista li kellu jiġi mistieden jikkontestah kull min kien interessat li jagħmel dan.

La Franco Debono u lanqas ħadd aktar ma kkontesta lil Lawrence Gonzi iżda l-membri tal-Kunsill Ġenerali xorta ingħataw l-opportunità li jivvutaw b'mod sigriet dwar it-tmexxija tiegħu.

Lawrence Gonzi kien iffissa mira: jekk kienu ser jappoġġjawh inqas minn 4 minn kull 5 Kunsilliera, kien bi ħsiebu jirriżenja xorta waħda.

Lill- Malta Independent on Sunday , Louis Galea qalilha li biex partit politiku jkollu s-suċċessi jeħtieġ li jkun hemm l-għaqda.

Jeħtieġ li kulħadd jiġbed ħabel wieħed.

Forsi kien messu żied igħid li kemm il-darba jkun hemm numru mdaqqas ta' persuni li ma jkunux kuntenti bil-kwalità tal-ħabel li jkun għażel il-mexxej, dan għandu jdabbar rasu.

F'dik il-ġurnata partikolari fl-2012, Lawrence Gonzi dan fehmu.

Fehem li kienet ir-responsabbiltà tiegħu bħala mexxej li jkun strument ta' għaqda u mhux ta' firda.

Araw x'kien qal Lawrence Gonzi f'għeluq id-diskors tiegħu tal-2012 li fih kien talab vot sigriet.

Araw ftit b'liema dinjità, b'liema eleganza u b'liema kalma ffaċċja l-kriżi.

Fi kliem ieħor, araw ftit xi tfisser tmexxija vera.

Ipparagunaw dan kollu mal-imġieba ta' Adrian Delia meta dan ipprova jevita l-vot u ddikjara bil-quddiem li ma kienx bi ħsiebu jirrispetta r-riżultat għaliex igħodd biss dak li jgħidu t-tesserati.

Jiġifieri interessat biss f'dak li kienu ddeċidew maġġoranza żgħira ħafna ta' tesserati f'Settembru tal-2017.

Mhux qed igħid li issa t-tesserati għandhom jiġu msejjħa biex jikkonfermawh.

Mhux qed jitlobhom igħidulu jekk kienx reġa' bdielhom dwaru għaliex it-tweġiba tagħhom diġà jaf x'inhi.

Il-Kunsilliera jeħtieġ li dan kollu jifhmuh sew.

Huwa minnu li l-Istatut jagħti s-setgħa lit-tesserati f'dik li hi l-għażla tal-mexxej tal-partit.

Dan jibqa' minnu anki jekk, aktar tard dan ix-xahar, Adrian Delia jitlef il-vot ta' fiduċja.

Vot ta' sfiduċja f'Adrian Delia minn naħa tal-Kunsilliera ma' jnaqqas xejn mis-setgħa tat-tesserati.

Anzi, jekk iseħħ vot ta' sfiduċja, t-tesserati jkunu qed jingħataw l-opportunità li jesprimu ruħħom permezz ta' votazzjoni.

Tistgħu tibqgħu ċerti li Adrian Delia lit-tesserati m'huwiex ser jagħtihom dan iċ-ċans.

Agħtu daqqa t'għajn lejn is-sondaġġ li xandret illum il- Malta Today dwar il-mod kif il-Maltin iħarsu lejn il-mexxejja tagħhom f'dik li hi fiduċja.

Is-segwaċi ta' Adrian Delia qegħdin dejjem jonqsu ma' kull ġurnata li tgħaddi.

Mhux talli ma jista' qatt jirbaħ iżda lanqas għandu ċans li jakkwista riżultat rispettabbli fl-elezzjoni ġenerali li ġejja.

Is-sondaġġ dwar il-fiduċja f'Adrian Delia juri li aktar minn 60% ta' dawk li vvutaw PN f'Ġunju 2017 (wieħed mill-agħar riżultati elettorali tal-PN f'dawn l-aħħar snin, kif ta' sikwit kien iħobb ifakkar Adrian Delia) lil Adrian Delia ma jafdawħx.

Dan il-fatt il-membri tal-Kunsill Ġenerali jeħtieġ li ma jinjorawħx.

Lanqas ma jistgħu jinjoraw il-fatt li din in-nuqqas ta' fiduċja ċertament tirrifletti ruħħa wkoll fost it-tesserati.

Għalhekk il-Kunsilliera huma fid-dmir li lit-tesserati jagħtuhom l-opportunità li jerġgħu jesprimu ruħħom.

U jeħtieġ li jerġgħu jesprimu fehmithom minn issa u mhux fi żmien sena oħra meta tintemm il-ħatra ta' Louis Galea.

Lanqas fi żmien sentejn oħra wara xi riżultat diżastruż ieħor f'elezzjoni ġenerali li jibqa' jkompli jċekken lill-PN.

Fil-frattemp, tistgħu tibqgħu ċerti li Adrian Delia lill-Kunsilliera mhux ser igħidilhom li jkun jeħtieġ mill-inqas 80% ta' voti favorevoli minn naħa tagħhom biex b'hekk juri bil-fatti li bi ħsiebu jkun strument ta' għaqda.

M'għandux għalfejn jiskanta li qed ikompli jidher f'dawl negattiv paragunat mal-mexxejja ta' qablu.

Previous: Il-faċċata l-oħra tal-munita Next: Il-vot ta' fiduċja li ser jittieħed fil-Kunsill Ġenerali "m'huwiex imsejjes fuq it-trasparenza u s-sewwa" – il-firmatarji window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-bigottiżmu ta' Maurice Mizzi

Maurice Mizzi m'għadux il-gwardjan tal-ġenerazzjonijiet tal-futur.

Titlu vojt li fil-fatt ma jfisser xejn.

Għalkemm kien ġie maħtur bħala għassies b'ittra mingħand Josè Herrera, jien qatt ma rajtu jgħasses xejn.

Dan huwa is-sinjurun li m'għandux ħwejjeġ biex jehda ħlief li joqgħod isemmagħlna l-fehmiet preġudikati u bigotti tiegħu filwaqt li jitmaxtar fit-tifħir tal-gvern li jiffinanzja u fl-istess waqt igawdi mill-indifferenza totali tal-gvern lejn ir-responsabbiltajiet li għandu biex, per eżempju, iħares l-interessi tal-ġenerazzjonijiet futuri.

Maurice Mizzi spiċċa biex warrab minn din il-kariga mingħajr ma ndenja ruħu jammetti li l-fehmiet razzisti, islamofibiċi, reazzjonarji u iżolazzjonisti li għandu m'humiex biss bla bażi iżda, fir-rwol li kellu, saħansitra qarrieqa.

Il-fehmiet tiegħu mhux biss huma inaċċettabbli f'soċjetà demokratika msejsa fuq id-drittijiet tal-bniedem mingħajr diskriminazzjoni bażata fuq reliġjon jew razza.

Jagħtu wkoll eżempju ħażin li qatt m'għandu jingħata minn min għandu kariga pubblika.

Iżda dan l-għaref ma tantx ħabbel rasu.

Warrab għaliex l-islamofobija li għandu kienet sors ta' "inkwiet" għall-gvern.

Madankollu nsista li l-kummenti li għamel saru "fl-aħjar interess tal-gżejjer tagħna u ta' min qed igħix fihom bħalissa" u li "kellu f'moħħu lil uliedna, lil ulied uliedna u dawk it-tfal li għad iridu jitwieldu".

Imbagħad, b'mod mill-aktar ċiniku, staqsa "x'inhuma jagħmlu dawk il-ftit li kkritikawh biex igħinu lil dawn l-immigranti".

Jekk dawn il-"ftit" m'huma jagħmlu xejn aktar, ċertament qiegħdin igħinu lill-immigranti bil-kritika għal Maurice Mizzi u għall-bigottiżmu li għandu.

Bigottiżmu li jagħlaq għajnejh għat-tbatija ta' min ikun qed jegħreq f'nofs baħar, għat-tbatija ta' dawk li jintbagħatu lura lejn il-Libja biex igħixu ta' lsiera jew għat-tbatija ta' dawk li s-suldati jisparaw fuqhom bl-addoċċ.

Maurice Mizzi qal li rċieva "mijiet ta' emails u ta' telefonati" bi kliem ta' appoġġ għall-fehmiet li jħaddan dwar ir-razza u r-reliġjon.

Nafu li m'intix waħdek meta tmur tgħid li "l-Musulmani ma jinbidlux".

Stqarrija preġudikata u bigotta bħal din qed issir moda.

Lil kull min ikkritikah – u jien għandu l-unur ngħid li kont wieħed minnhom – Maurice Mizzi għajjarhom ipokriti.

Jista' jkun ukoll.

Iżda bi kliemu Maurice Mizzi jkompli jitfa' l-ħatab tal-biżgħat u tal-preġudizzji fin-nar ta' wħud fost il-poplu li mhux biss bilkemm qatt ġew wiċċ imb'wiċċ "mal-oħrajn", iżda li huma beżgħanin li jittiħdulhom xogħolhom u djarhom bħala riżultat ta' invażjoni li teżisti biss fl-immaġinazzjoni tagħhom.

Minħabba dawn il-biżgħat, kliem Maurice Mizzi jaf jinżlilhom għasel.

Hu stess m'għandux minn xiex jibża', hux hekk?

Ma nagħmlux mod li qed ilesti partijiet mill-ġonna u mid-djar li għandu biex jiġu akkomodati is-sezzjoni l-fqira "ta' dawk li fil-preżent qed jgħixu fil-gżejjer tagħna" biex huma wkoll igawdu minn biċċa minn ġidu?

X'qiegħed jagħmel biex igħinhom?

Ipaċpaċ biss u jitfa' l-ħatab fin-nar tal-biżgħat tagħhom?

Min hu l-ipokrita issa?

Issa, Sur Gvern, jekk bi ħsiebek taħtar gwardjan għall-ġenerazzjonijiet futuri jekk jogħġbok għażel lil xi ħadd li mhuwiex rgħib.

Ma tantx għandi tama qawwija.

Wara kollox, il-ħatra li kont għamilt hi riżultat tar-regħba tiegħek.

Previous: Comical Ali u d-dikjarazzjonijiet tal-Mosta u ta' Raħal Ġdid Next: L-istorja dwar Soho window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-istorja dwar Soho

Adrian Delia reġa' għandu ma' wiċċu allegazzjonijiet ġodda.

Din id-darba qed jiġi mixli li gideb dwar firem awtentiċi tiegħu u li qal li kienu ġew falsifikati, biex b'hekk spiċċa għamel frame-up fuq oħt il-mexxej ta' qablu fuq reat kriminali ineżistenti.

Dawn huma allegazzjonijiet li saru mill-eks sieħeb fin-negozju tiegħu Kris Bajada li, fl-aħjar ipotesi, għandu kredenzjali dubjużi.

Madankollu, dawn m'humiex allegazzjonijiet ta' xi eks-maħbuba li kellha x'taqsam bil-moħbi ma' politiku li kellu mument ta' dgħjufija umana u li ħass ċerta ndiema hekk kif l-eks-maħbuba kixfitu bil-għan li tipprova tpattihielu u fl-istess ħin taqla' kemxa ġmielha minn fuq dahru.

Dawn l-allegazzjonijiet saru minn ħabib ta' Adrian Delia li eventwalment ntagħżel minnu bħala sieħeb fin-negozju.

Bil-mod il-mod qiegħda tifforma stampa ċara.

Jeħtieġ niftakru li akkużi serjissmi oħra kienu saru minn mart Adrian Delia.

Din xlietu li kien isawwat lilha u lil uliedha.

Ċertament dawn kienu biss allegazzjonijiet li saru minn martu li bdiet proċeduri ta' separazzjoni kontra tiegħu.

Kien hemm min qanqal dubji dwar il-kredibilità tagħha u tkellem dwar il-kundizzjoni mentali tagħha – ħaġa li hi stess ammettieha pubblikament – għalkemm mhux ġust li jintefa' dubju fuq il-ġudizzju tagħha biss minħabba l-eżistenza ta' din il-kundizzjoni medika.

Il-fatti juru li dawk il-persuni li Adrian Delia kien għażel biex ikunu qrib tiegħu tul ħajtu huma l-prim akkużaturi tiegħu.

Ix-xilja ta' Kris Bajada – bniedem li kien għadu kemm reġa' qam minn koma twila – li Adrian Delia gideb dwar il-presenza ta' firem foloz tfakkarni f'attentat biex jerġa' jitqajjem l-interess sensiela televiżiva li jkun għadda żmienha.

U issa wasalna s'hawn.

Hekk kif Adrian Delia jipprova jaqbad ma' kull tibna biex iżomm fil-wiċċ, dlonk jitfaċċaw allegazzjonijiet ġodda dwaru.

Jeżistu diversi saffi taħt dawn l-allegazzjonijiet ġodda ta' Kris Bajada.

L-ewwel saff jibda' bl-istejjer li kienet xandret Daphne Caruana Galizia dwar ir-rabtiet ta' Adrian Delia mal-briedel f'Soho.

U fuq dak l-ewwel saff hemm ir-reazzjoni tiegħu: kien għajjarha biċċa blogger u din it-tgħajjira esponietu bħala bniedem li m'għandux il-ħila li jikkontrolla r-rabja tiegħu u li m'huwiex kapaċi jifhem x'ifissru tassew ir-rwoli ta' politiku u ta' ġurnalista.

Hemm ukoll is-saff dwar l-investigazzjonijiet li jinsabu għaddejjin dwar kwistjonijiet li Adrian Delia kien imdaħħal fihom fl-imgħoddi.

Kwistjonijiet li jesponuh għar-rikatti tal-avversarji politiċi tiegħu li – skont kemm ikun lest li jikkopera magħhom – għandhom is-setgħa li jiddeċiedu huma sa fejn għandhom jaslu dawn l-investigazzjonijiet.

Jidher ukoll li Kris Bajada qed jagħti x'jifhem li f'idejh għandu provi li jistgħu jinkriminaw.

Hi ħaġa tassew ironika: jekk tagħti daqqa t'għajn lejn ir-rapport eċċellenti li xandret il- Malta Today dwar din il-kwistjoni, għandek tintebaħ b'dak li qed jipprova jfiehem Kris Bajada.

Minn banda, huwa qed igħid li n-negozju tal-familja f'Londra ma kienx wieħed illegali u li l-flus li kien jaqla' ma kienux ġejjin minn attività kriminali.

Din l-istqarrija m'hix waħda li tista' titwemmen faċilment.

M'hux kredibbli li wieħed igħid li ma kellux x'jaqsam mal-prostituzzjoni fejn jidħol il-kiri ta' appartamenti f'Soho li kienu s-suġġett ta' tfittxijiet mill-pulizija fuq suspetti ta' prostituzzjoni.

Fi kwalunkwe każ, x'aktarx li Kris Bajada mhux ser jagħmel stqarrijiet li b'xi mod jistgħu jinkriminaw lilu jew lill-membri tal-familja tiegħu.

Sa hawn, dak li stqarr Kris Bajada iservi biex jagħti l-kenn lil Adrian Delia għaliex b'hekk dan ikun jista' jiċħad l-akkuża li ħasel flus ġejjin mill-qliegħ tal-prostituzzjoni għall-benefiċċju tal-klijenti tiegħu u ta' sħabu fin-negozju.

Dan il-fatt iwasslek biex tifhem il-għala, għal xi żmien, Kris Bajada kien spalla ma' spalla ma' Adrian Delia meta dan kien qed itellaq biex jinħatar kap tal-partit.

Iżda issa Kris Bajada qed igħid li, mill-mod kif qed jiddefendi ruħu minn dawn l-akkużi, Adrian Delia qed jigdeb.

Qed igħid ukoll li l-firma fuq id-dokumenti li ġie konfrontat bihom hi tabilħaqq ta' Adrian Delia u li huwa falz ir-rapport li kien għamel Adrian Delia lill-pulizija dwar firem foloz.

Nistaqsi: Adrian Delia għaliex għandu jigdeb dwar dokumenti li, jekk jiġi pruvat li għandhom firma awtentika – kif qed jinsisti Kris Bajada – għandhom jiskulpawh minn kull rabta mal-kriminalità?

Ir-raġuni tinsab f'saff moħbi ieħor: Kris Bajada qed jagħti x'jifhem li filwaqt li l-familja Bajada ma kellha ebda rabtiet mal-kriminalità u li m'għandhiex x'taħbi, dan m'huwiex il-każ fil-konfront ta' Adrian Delia.

Kris Bajada bħal donnu qed igħid li Adrian Delia jeħtieġ li jibqa' jinsisti li dawn il-firem huma foloz – mhux għax dawn jikkostitwixxu prova li ħasel flejjes ġejjin mill-prostituzzjoni – iżda għaliex huma prova tat-twettiq ta' ħwejjeġ illegali oħrajn.

Kris Bajada ried ukoll jagħti x'jifhem li kemm hu kif ukoll il-familja tiegħu huma vittmi ta' dawn l-azzjonijiet illegali.

Dan ma jistax ħlief ifisser li, skont Kris Bajada, l-kbir għadu ġej.

U li dan il-"kbir" ilu jaf bih minn dakinhar li Adrian Delia ħabbar li kien ser jikkontesta l-elezzjoni għat-tmexxija tal-partit.

Meta Daphne Caruana Galizia kienet kitbet għall-ewwel darba dwar il-kwistjoni tal-briedel ta' Soho, bosta kienu tal-fehma li Adrian Delia għandu jingħata l-benefiċċju tad-dubju u li eventwalment kellu jnaddaf ismu.

Minn dan kollu m'għamel xejn.

Bħal sajjetta fil-bnazzi, issa sirna nafu mingħand Kris Bajada – li għadu kemm reġa' qam minn koma twila – li jekk Adrian Delia bi ħsiebu jibqa' f'postu għandna mnejn insiru nafu b'aktar stejjer.

Dan m'hu jagħmel ebda ġid.

Forsi meta llejla jiltaqgħu biex jisimgħuh jitkellem b'ilsien kollu zokkor, il-membri tal-Kumitat Eżekuttiv tal-PN għandhom iżommu f'moħħhom il-fatt li l-qiegħ jidher li għadu ma ntlaħaqx.

Previous: Il-bigottiżmu ta' Maurice Mizzi Next: Joseph "Comical Ali" Muscat: il-BoV ma tistax tinnegozja bid-Dollari Amerikani għax sejra tajjeb. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Joseph "Comical Ali" Muscat: il-BoV ma tistax tinnegozja bid-Dollari Amerikani għax sejra tajjeb.

Joseph Muscat qal li l-fatt li l- Bank of Valletta issa ġie projbit milli jinnegozja bid-dollaru Amerikan ifisser li l-bank sejjer tajjeb .

X'ried jgħid biha din l-istqarrija jien ma nafx.

U għax ma nafx, lill-Prim Ministru se nistaqsih mistoqsija supplimentari: li kieku l-BOV ma kienx sejjer tajjeb, kien jistenna' li l-bank jibqa' jżomm miegħu l-banek korrispondenti bil-għan li jkun jista' jsarraf id-Dollari Amerikani?

Il-verità hi li s-sitwazzjoni għall-BOV issa saret waħda ta' serjetà kbira.

Kif sewwa rrappurtat it- Times of Malta tal-lum, għal xhur sħaħ kienu għaddejjin xniegħat li ING kien bi ħsiebha taqta' r-rabtiet kollha mal-BOV fejn jidħol in-negozju msejjes fuq id-Dollaru Amerikan.

Wieħed jista' jassumi li l-BOV ilu żmien mhux ħażin jara kif jagħmel biex ifittex sostitut għall-ING.

Wieħed jistenna wkoll li l-BOV kien beda' jfittex sostitut żmien qabel ma' spiċċa b'bank korrispondent wieħed biss.

Id-dipendenza tal-BOV fuq bank korrispondent wieħed ħoloq ir-riskju li issa daħal fih: spiċċa b'xejn.

Il-proċess ta' de-risking ma jinbediex għax tkun sejjer tajjeb, kif ipprova jalludi l-Prim Ministru llum.

Proċess ta' de-risking ifisser li tispiċċa barra għax iqisuk bħala riskju.

Forsi l-Prim Ministru ried igħid li mhux għal kollox tort tal- Bank of Valletta li dan spiċċa ġie klassifikat bħala bank riskjuż għall-banek korrispondenti.

Huwa evidenti li ma jistax ikun ċar fi kliemu.

Għax inkella jkun irid joqgħod ifiehem lill- Bank of Valletta qed jarawh bħala riskju inaċċettabbli għaliex jinsab taħt il-kontroll ta' gvern immexxi minn Ministri li joħolqu kumpanniji sigrieti fil-Panama u li kienu daru d-dinja biex jaraw kif se jevitaw il-liġijiet dwar il-ħasil tal-flus maħmuġin.

U wkoll għaliex il- Bank of Valletta jinsab regolat mill-istess awtorità regolatorja li rregolat lill- Pilatus Bank , lis- Satabank u lin- Nemea Bank .

Sakemm ma jinstabx tarf ta' din il-kobba mħabbla immedjatament billi jinstab bank korrispondent ieħor li jista' jieħu post l-ING li, sa Diċembru li ġej, jkunu qatgħu kull rabta mal-BOV, il-konsegwenzi ser ikunu tal-akbar serjetà.

Bħala eżempju, agħtu ħarsa lejn l-' aviation cluster ' li tant issemma' mill-gvern fil-kuntest tal-ftehim li ntlaħaq mar-Ryanair għat-twaqqif ta' kumpannija sussidjarja bl-isem Malta Air, li se tidħol fl-għalqa tal-linja nazzjonali Air

Malta .

Tgħid ser ikun il- Bank of Valletta li ser jiftaħ il-kontijiet bankarji tal- Malta Air ?

Jew ser ikun l-HSBC li jagħmel dan?

Hemm xi bank Malti li ser jikkunsidra lill- Malta Air bħala riskju aċċettabbli?

Hu x'inhu, kull min jaħdem fl-industrija bankarja jaf li kull linja tal-ajru tkun teħtieġ banek korrispondenti li jaħdmu bid-Dollaru Amerikan għar-raġuni li l-kiri tal-ajruplani u n-negozju kollu li jsir madwar id-dinja fejn jidħol l- aviation

fuel isir esklussivament permezz tad-Dollari Amerikani.

Dan ifisser li l-Malta Air tista' tibda' fuq sieq waħda.

Għaliex liema bank ser jidħol biex jiftaħ kontijiet bankarji għal linja tal-ajru meta, malli jgħaddi l-Milied, ser jibqa' d-dubju dwar jekk jistgħux jibqgħu jiġu proċessati ħlasijiet internazzjonali?

Joseph Muscat għandu jkun aktar inkwetat milli jippermettilna nemmnu li hu.

U kemm aħna daqshekk ċerti li kollox ward u żahar fil-BOV?

Din il-ġimgħa xxandret aħbar stramba li l-BOV applikat biex toħroġ bond ta' €50 miljun .

Dawn il- bonds m'humiex assikurati li jfisser li l-kapital li jiġi investit jista' jintilef jekk ifalli l-bank.

Madankollu l-interessi li qed jiġu offruti huma l-istess bħal dawk li huma offruti minn bonds assikurati.

X'inhi din il-biċċa?

Nitkellmu dwar dan is-suġġett darb'oħra.

Previous: L-istorja dwar Soho Next: Riżenja?

X'riżenja? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


M'għandux aktar bżonn tal-pedana tax-xhieda

Għalkemm xi ġimgħat ilu kien ta l-impressjoni li kien ser jattendi l-qorti biex ikun jista' jixhed in kontro-eżami, dalgħodu Pierre Portelli naqas li jidher "għaliex ma kienx ġie notifikat" .

Iżda l-fatt li ma kienx ġie notifikat u naqas li jitla' l-qorti ma żammux milli jikteb kliem mimli sarkażmu fil- Facebook.

Iżda dan huwa l- Facebook u mhux ir-realtà tal-ħajja.

L-avukat tal-PN , Vince Galea, ukoll qal li peress li Pierre Portelli kien irriżenja mill- PN, ma kienx f'pożizzjoni li jtella' xhud li ma kienx taħt il-kontroll tiegħu.

Issa se jkun jeħtieġ li Pierre Portelli jiġi notifikat formalment u dan sabiex jattendi għas-seduta li jmiss li se ssir fit-2 ta' Ottubru: sa dakinhar minn jaf kemm għad iseħħu ġrajjiet.

Ippruvaw ifhmu.

Din hija kawża li jiena bdejt f'Awissu li għadda sabiex ningħata d-dritt li nwieġeb fuq Net TV għal numru ta' gideb li xxandru fil-konfront tiegħi.

Wara aktar minn sena, il-kwistjoni għadha mdendla quddiem il-qorti.

Iżda l-kwistjoni m'hix dwar il-kawża fil-qorti jew dwar id-dritt li nwieġeb għal inġustizzja li saret fil-konfront tiegħi.

Il-qofol tal-kwistjoni hi li Pierre Portelli issa m'għandux aktar bżonn il-pedana tax-xhieda fil-qorti biex jispara fuq l-għadu.

Dan ix-xogħol jista' jibda jagħmlu bis-saħħa tas-Super One.

U meta xi darba jgħaddi dan il-maltemp – u dan ċertament xi darba ser igħaddi – x'aktarx ser niftakru f'dik it-tattika li kien juża John Dalli kull darba kien jidher fuq l-istazzjon televiżiv tal-Partit Laburista biex jimmina lill-PN .

Issa dawk kollha li kienu għamlu minn kollox biex ħajjet Lawrence Gonzi bħala Prim Ministru jagħmluhielu infern, f'Settembru tal-2017 ħadu l-kontroll tal-PN u milli jidher m'humiex ser jieqfu sakemm jaraw lill-PN meqrud.

Waqt li John Dalli kien qed imexxi l-kampanja tiegħu bil-barka tas- Super One , Pierre Portelli għall-ewwel darba kien abbanduna l-kariga li kellu fil-PN.

Fl-2010 kellu kariga uffiċjali fil-PN, rwol li huwa wieħed kruċjali speċjalment fiż-żmien meta l-partit ikun fil-gvern u bosta mill-mexxejja tiegħu ikunu aktar moħħhom fix-xogħol tal-gvern.

Flimkien ma' oħrajn, fl-2010 kien qed imexxi lill-PN.

Iżda l-kariga li kellu fil-PN ma damx biex abbandunaha u mar mat-TVM biex jissieħeb ma' dak li kien is-Segretarju Internazzjonali tal-Labour u mexxej taż-żgħażagħ Laburisti, Joe Mifsud.

Abbanduna lill-partit fi żmien diffiċli u reħielu jegħreq għax f'moħħu ħaseb li aktar tard seta' jerġa' jissieħeb fih biex isalvah.

G ħallinqas hekk ħaseb li kien ser jagħmel.

Minflok salvah, lill-PN wasslu sa xifer irdum li ebda partit politiku f'Malta qatt ma resaq lejh.

Previous: Meta "relazzjoni professjonali" tista' tfisser "korruzzjoni" Next: Waqfien temporanju mill-ġlied? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });